text:
Bya Samuel Balagadde
GAVUMENTI etadde omukono ku ndagaano ne kkampuni okuva mu Japan abagenda okuddamu okukola olutindo ku mugga Nalubaale okuva e Njeru ng’omulimu gwa kumala emyaka ena era gwakumalawo obuwumbi 343.
Minisita omubeezi ow’ebyenguudo, Ying. John Byabagambi ku mukolo ogw’okussa emikono ku ndagaano ne kkampuni ya Ms Zenitaka-Hyundai Engineering & Construction Company ogwabadde ku ofiisi za minisitule y’ebyenguudo n’entambula mu Kampala ku Mmande yagambye nti abantu 52 be bagenda okukosebwa olw’okukola olutindo luno era baamala okuliyirirwa obuwumbi 19.
Yagambye nti olutindo oluliwo lubadde lunafuye era ng’ekiseera kyonna lubadde luyinza okufuna obuzibu kuba lulimu enjatika ate nga luli waggulu ku bbibiro ly’amasanyalaze ng’obuzibu bwonna bwe buba bulabiseewo buyinza okukosa n’amasannyalaze.
Yinginiya Kimeze Ssebbuga akulira ekitongole ky’ebyenguudo mu ggwanga, ekya Uganda National Roads Authority (UNRA) yagambye nti olutindo luno lugenda kuba lwa bugazi bwa mmita musanvu ssaako n’amabbali ga mita emu n’ekitundu buli luuyi.
Yagambye abagenda okulukola bagenda kussaawo ebyuma ebikebera obuzito bwa mmotoka bwe zeetisse okutaasa okulwonoona.
Oluliwo kati lwazimbibwa mu 1954 nga lubadde lwayitako ekiseera we lulina okukoma okukozesebwa.


c: text/html

text:
ESSUULA EY’OKUSATU
Ekigendererwa kya Katonda eri Ensi Kye Kiruwa?
Ekigendererwa kya Katonda eri olulyo lw’omuntu kye kiruwa?
Katonda asoomoozeddwa atya?
Obulamu ku nsi bulibeera butya mu biseera eby’omu maaso?
EKIGENDERERWA kya Katonda eri ensi mazima ddala kirungi nnyo. Yakuwa ayagala ensi ejjule abantu abasanyufu era abalamu obulungi. Baibuli egamba nti “Katonda [y]asimba olusuku mu Adeni” era “n’ameza…buli muti ogusanyusa amaaso era omulungi okulya.” Oluvannyuma lw’okutonda omusajja n’omukazi abaasooka, Adamu ne Kaawa, Katonda yabateeka mu lusuku olulungi era n’abagamba nti: “Mweyongerenga mwalenga mujjuze ensi mugirye.” (Olubereberye 1:28; 2:8, 9, 15) N’olwekyo, kyali kigendererwa kya Katonda abantu okuzaala abaana, bagaziye olusuku olwo okubuna ensi yonna, era balabirire ebisolo.
2 Olowooza ekigendererwa kya Yakuwa Katonda eky’abantu okubeera mu lusuku lwe ku nsi kirituukirira? Katonda yagamba nti: “N’okutuukiriza ndikituukiriza.” (Isaaya 46:9-11; 55:11) Yee, Katonda ajja kutuukiriza ekigendererwa Kye! Agamba nti ‘teyatonda nsi kuba ddungu, wabula yagibumba okutuulwamu.’ (Isaaya 45:18) Bantu ba ngeri ki Katonda be yali ayagala okubeera ku nsi? Era yayagala babeereko kumala bbanga ki? Baibuli eddamu: ‘Abatuukirivu balisikira ensi, banaagibeerangamu emirembe gyonna.’—Zabbuli 37:29; Okubikkulirwa 21:3, 4.
3 Kyo kituufu nti kino tekinnaba kutuukirira. Abantu balwala era bafa; balwana era ne battiŋŋana. Waliwo ekyasoba. Mazima ddala, Katonda teyakigenderera ensi efaanane nga bwe tugiraba leero! Kiki ekyasoba? Lwaki ekigendererwa kya Katonda tekinnatuukirizibwa? Tewali kitabo ekiwandiikiddwa omuntu ekisobola kutuddamu, kubanga ekizibu kyatandikira mu ggulu.
ENGERI OMULABE GYE YAJJAWO
4 Ekitabo ekisookera ddala mu Baibuli kyogera ku oyo aziyiza Katonda eyali mu lusuku Edeni. Ayitibwa “omusota,” naye teyali musota gwennyini. Ekitabo ekisembayo mu Baibuli kimuyita ‘Omulyolyomi era Setaani, omulimba w’ensi zonna.’ Era ayitibwa ‘omusota ogw’edda.’ (Olubereberye 3:1; Okubikkulirwa 12:9) Malayika ono ow’amaanyi oba ekitonde eky’omwoyo ekitalabika, yakozesa omusota okwogera ne Kaawa, nga n’omuntu omukugu bwayinza okukozesa akagologoosi ne kalabika ng’akogera. Awatali kubuusabuusa omuntu oyo ow’omwoyo ateekwa okuba nga yaliwo nga Katonda ateekerateekera abantu ensi.—Yobu 38:4, 7.
5 Okuva bwe kiri nti ebitonde bya Yakuwa byonna byali bituukiridde, olwo ani yatonda “Omulyolyomi” era “Setaani”? Tuyinza okugamba nti, omu ku baana ba Katonda ab’omwoyo era ab’amaanyi ye yeefuula Omulyolyomi. Kino kyasoboka kitya? Tukimanyi nti omuntu omulungi era omwesigwa ayinza okufuuka omubbi. Ekyo kisoboka kitya? Omuntu ayinza okuleka okwegomba okubi ne kukula mu mutima gwe. Bw’akuleka ne kweyongera okukula, kuyinza okufuuka okw’amaanyi ennyo. Bwafuna akakisa, ayinza okutwalirizibwa okwegomba okwo okubi n’akola ekibi.—Yakobo 1:13-15.
6 Kino kye kyabaawo ne ku Setaani Omulyolyomi. Ateekwa okuba nga yawulira Katonda ng’agamba Adamu ne Kaawa okuzaala abaana baale era bajjuze ensi. (Olubereberye 1:27, 28) Kirabika Setaani yayagala ‘abantu bano basinze ye mu kifo ky’okusinza Katonda!’ Bwe kutyo okwegomba okubi kwakula mu mutima gwe. N’ekyavaamu, yategeeza Kaawa eby’obulimba ku Katonda. (Olubereberye 3:1-5) Bwatyo, n’afuuka “Omulyolyomi,” ekitegeeza “Ayogera eby’obulimba ku muntu omulala.” Era n’afuuka “Setaani” ekitegeeza “Omuziyiza.”
7 Ng’akozesa obulimba n’obukujjukujju, Setaani Omulyolyomi yasendasenda Adamu ne Kaawa okujeemera Katonda. (Olubereberye 2:17; 3:6) N’ekyavaamu, baafa nga Katonda bwe yali abagambye. (Olubereberye 3:17-19) Okuva Adamu bwe yafuuka omuntu atatuukiridde oluvannyuma lw’okwonoona, abaana be bonna baasikira ekibi kye. (Abaruumi 5:12) Kino kiyinza okufaananyizibwako akatiba akakola emigaati. Singa akatiba ako kabaako akamogo, kiki ekituuka ku buli mugaati gwe bakafumbiddemu? Buli mugaati gubaako akamogo. Mu ngeri y’emu, buli muntu yasikira “akamogo” ak’obutali butuukirivu okuva ku Adamu. Eyo ye nsonga lwaki abantu bonna bakaddiwa era ne bafa.—Abaruumi 3:23.
8 Setaani bwe yaleetera Adamu ne Kaawa okujeemera Katonda, mu butuufu yatandikawo obujeemu. Yavumirira obufuzi bwa Yakuwa. Mu kukola bwatyo, Setaani yali ng’agamba nti: ‘Katonda mufuzi mubi. Byayogera bya bulimba era baafuga abamma ebintu ebirungi. Abantu tebeetaaga Katonda kubafuga. Basobola okwesalirawo ekituufu n’ekikyamu. Era bajja kuba bulungi wansi w’obufuzi bwange.’ Katonda yandigonjodde atya ekizibu ekyo ekyajjawo? Abamu balowooza nti Katonda yandibadde atta bussi abajeemu abo. Naye ekyo kyandigonjodde ekizibu Setaani kye yaleetawo? Ekyo kyandikakasizza nti Katonda afuga bulungi?
9 Olw’okuba Yakuwa mwenkanya yali tasobola kuzikiririzaawo bajeemu abo. Yakiraba nti kyali kyetaagisa ekiseera okuyitawo okusobola okugonjoola ekizibu ekyali kizzeewo n’okulaga nti Omulyolyomi mulimba. N’olwekyo, Katonda yaleka abantu okwefuga bokka okumala akaseera wansi w’obuyinza bwa Setaani. Ensonga lwaki Yakuwa yakola bwatyo era lwaki alese ekiseera kiwanvu okuyitawo nga tannagonjoola nsonga zino, ejja kwogerwako mu Ssuula 11 ey’akatabo kano. N’olwekyo, tusaanidde okulowooza ku kino: Ddala Adamu ne Kaawa baali batuufu okukkiriza ebyo Setaani bye yayogera, wadde nga yali tabakolerangako kirungi kyonna? Kyali kituufu okukkiriza nti Yakuwa eyali abawadde buli kimu, yali mulimba? Ggwe wandikoze ki?
10 Kiba kirungi okulowooza ku bibuuzo bino kubanga buli omu ku ffe akwatibwako ensonga ezo. Yee, olina akakisa okuwagira Yakuwa. Osobola okukkiriza obufuzi bwa Yakuwa era n’okiraga nti Setaani mulimba. (Zabbuli 73:28; Engero 27:11) Eky’ennaku, abantu batono nnyo ku buwumbi n’obuwumbi obw’abantu abali ku nsi abakkirizza obufuzi bwa Yakuwa. Kino kireetawo ekibuuzo ekikulu, Ddala Baibuli eyigiriza nti Setaani yafuga ensi eno?
ANI AFUGA ENSI ENO?
11 Yesu teyabuusabuusa nti Setaani ye mufuzi w’ensi eno. Mu ngeri ey’ekyamagero, Setaani yalaga Yesu “ensi za bakabaka bonna abali mu nsi n’ekitiibwa kyazo.” Oluvannyuma n’amusuubiza: “Ebyo byonna naabikuwa bw’onoovuunama okunsinza.” (Matayo 4:8, 9; Lukka 4:5, 6) Kirowoozeko ekyo. Ekyo kye yasuubiza Yesu kyandibadde kikemo singa Setaani teyali mufuzi w’obwakabaka obwo bonna? Yesu teyawakana nti Setaani ye mufuzi w’obwakabaka obwo bonna. Mu butuufu ekyo Yesu kye yandikoze singa Setaani si ye yali omufuzi w’obwakabaka obwo.
12 Kya lwatu, Yakuwa ye Katonda Omuyinza w’Ebintu Byonna era Omutonzi w’ebintu byonna. (Okubikkulirwa 4:11) Kyokka, Yesu yayogera ku Setaani nga ‘omufuzi w’ensi eno.’ (Yokaana 12:31; 14:30; 16:11) Baibuli era eyogera ku Setaani Omulyolyomi nga “katonda ow’emirembe gino.” (2 Abakkolinso 4:3, 4) Omutume Yokaana yawandiika bw’ati ku muziyiza ono, oba Setaani: ‘Ensi yonna eri mu buyinza bw’omubi.’—1 Yokaana 5:19.
ENGERI ENSI YA SETAANI GY’EJJA OKUZIKIRIZIBWAMU
13 Buli lukya, ensi yeeyongera kuba mbi. Erimu entalo, abafuzi abatali beesigwa, abakulembeze b’amaddiini bannanfuusi, era n’abamenyi b’amateeka. Tekisoboka n’akamu kutereeza ensi. Baibuli eraga nti ekiseera kiri kumpi okutuuka Katonda azikirize ensi eno embi ku Kalumagedoni. Oluvannyuma lw’ekyo wajja kuddawo ensi empya ey’emirembe.—Okubikkulirwa 16:14-16.
14 Yakuwa Katonda yalonda Yesu Kristo okubeera Omufuzi mu Bwakabaka bwe obw’omu ggulu, oba gavumenti ye. Emyaka mingi emabega, Baibuli yalagula: “Omwana atuzaaliddwa ffe, omwana ow’obulenzi aweereddwa ffe; n’okufuga kunaabanga ku kibegabega kye, n’erinnya lye liriyitibwa nti…Omukulu ow’emirembe. Okufuga kwe n’emirembe tebirikoma kweyongeranga.” (Isaaya 9:6, 7) Ku bikwata ku gavumenti eno, Yesu yayigiriza abagoberezi be okusaba: “Obwakabaka bwo bujje. By’oyagala bikolebwe mu nsi, nga bwe bikolebwa mu ggulu.” (Matayo 6:10) Nga bwe tunaalaba mu maaso eyo mu katabo kano, mangu ddala Obwakabaka bwa Katonda bujja kuggyawo gavumenti z’ensi zonna, ate bwo budde mu kifo kyazo. (Danyeri 2:44) Oluvannyuma bujja kussaawo olusuku lwa Katonda ku nsi.
ENSI EMPYA ERI KUMPI!
15 Baibuli etukakasa nti: “Nga [Katonda] bwe yasuubiza, tusuubira eggulu eriggya n’ensi empya, obutuukirivu mwe butuula.” (2 Peetero 3:13; Isaaya 65:17) Emirundi egimu Baibuli bw’eyogera ku “nsi” eba etegeeza abantu abagibeerako. (Olubereberye 11:1) N’olwekyo, “ensi empya” ey’obutuukirivu be bantu abasiimibwa Katonda.
16 Yesu yasuubiza nti mu nsi empya abo abasiimibwa Katonda bajja kufuna ekirabo ‘eky’obulamu obutaggwaawo.’ (Makko 10:30) Osabibwa okubikkula Baibuli yo osome Yokaana 3:16 ne 17:3, olabe Yesu kye yagamba kye tuteekwa okukola okusobola okufuna obulamu obutaggwaawo. Laba okuva mu Baibuli emikisa abo abasiimibwa Katonda gye balifuna mu lusuku lwe ku nsi.
17Tewajja kubaawo bubi, ntalo, bumenyi bw’amateeka, n’ettemu. “N’omubi talibeerawo…Naye abawombeefu balisikira ensi.” (Zabbuli 37:10, 11) Wajja kubaawo emirembe kubanga ‘Katonda ajja kuggyawo entalo okutuusa ku nkomerero y’ensi.’ (Zabbuli 46:9; Isaaya 2:4) Olwo nno, “abatuukirivu banaalabanga omukisa, era wanaabangawo emirembe emingi, okutuusa omwezi lwe guliggwaawo”—ekyo kitegeeza nti emirembe gijja kuba gya lubeerera.—Zabbuli 72:7.
18Abaweereza ba Yakuwa bajja kuba n’obukuumi. Abaisiraeri abaaliwo mu biseera bya Baibuli baabeeranga n’obukuumi kasita baagonderanga Katonda. (Eby’Abaleevi 25:18, 19) Nga kijja kuba kirungi nnyo okuba n’obukuumi ng’obwo mu Lusuku lwa Katonda!—Isaaya 32:18; Mikka 4:4.
19Tewalibaawo njala. Omuwandiisi wa Zabbuli yagamba: “Wanaabangawo emmere enkalu nnyingi mu nsi ku ntikko y’ensozi.” (Zabbuli 72:16) Yakuwa Katonda ajja kuwa emikisa abatuukirivu, era ‘ensi ejja kuleeta ekyengera kyayo.’—Zabbuli 67:6.
20Ensi yonna ejja kufuuka lusuku lwa Katonda. Amaka amalungi n’ebifo ebirabika obulungi ennyo bye bijja okudda mu kifo ekyali kyonooneddwa abantu. (Isaaya 65:21-24; Okubikkulirwa 11:18) Ekiseera bwe kirigenda kiyitawo, ebitundu eby’ensi ebiribeeramu abantu bijja kugaziyizibwa okutuusa ensi yonna bw’erirabika obulungi era n’ereeta ekyengera kyayo nga bwe kyali mu lusuku Adeni. Era Katonda ajja ‘kwanjuluza engalo ze awe buli kiramu bye kyetaaga.’—Zabbuli 145:16.
21Wajja kubaawo emirembe wakati w’abantu n’ensolo. Ensolo ez’omu nsiko n’eza waka zijja kuliiranga wamu. N’omwana omuto tajja kutya nsolo nkambwe mu kiseera ekyo.—Isaaya 11:6-9; 65:25.
22Wajja kuba tewakyaliwo bulwadde. Ng’Omufuzi w’Obwakabaka bwa Katonda obw’omu ggulu, Yesu ajja kuwonya abantu ku kigero ekisinga ku ekyo ng’akyali ku nsi. (Matayo 9:35; Makko 1:40-42; Yokaana 5:5-9) “N’oyo atuulamu talyogera nti: Ndi mulwadde.”—Isaaya 33:24; 35:5, 6.
23Abaagalwa abaafa bajja kukomezebwawo mu bulamu nga balina essuubi ery’obutaddamu kufa nate. Abo bonna abeebase emagombe nga bakyajjukirwa Katonda bajja kuzuukizibwa. Mu butuufu, “walibaawo okuzuukira kw’abatuukirivu era n’abatali batuukirivu.”—Ebikolwa 24:15; Yokaana 5:28, 29.
24 Abo abayiga ku Mutonzi waffe ow’Ekitalo Yakuwa Katonda era ne bamuweereza, balina essuubi ery’ekitalo mu biseera eby’omu maaso. Yesu bwe yasuubiza omumenyi w’amateeka eyali okumpi naye nti “onooba nange mu lusuku lwa Katonda,” yali ayogera ku Lusuku olunaabaawo mu biseera eby’omu maaso ku nsi. (Lukka 23:43) Kikulu nnyo okuyiga ebisingawo ku Yesu Kristo ajja okutusobozesa okufuna emikisa gino gyonna.
BAIBULI KY’EYIGIRIZA
- Ekigendererwa kya Katonda eky’okufuula ensi olusuku lwe kijja kutuukirizibwa. —Isaaya 45:18; 55:11.
- Setaani y’afuga ensi eno.—Yokaana 12:31; 1 Yokaana 5:19.
- Mu nsi empya, Katonda ajja kuwa abantu emikisa mingi.—Zabbuli 37:10, 11, 29.
Ebibuuzo
1. Ekigendererwa kya Katonda eri ensi kye kiruwa?
2. (a) Tumanya tutya nti ekigendererwa kya Katonda eri ensi kijja kutuukirira? (b) Ssuubi ki Baibuli ly’ewa abantu?
3. Mbeera ki ezennyamiza eziriwo mu nsi leero, era kino kireetawo bibuuzo ki?
4, 5. (a) Ani eyayogera ne Kaawa okuyitira mu musota? (b) Omuntu omulungi era omwesigwa ayinza atya okufuuka omubbi?
6. Omwana wa Katonda ow’omwoyo era ow’amaanyi yafuuka atya Setaani Omulyolyomi?
7. (a) Lwaki Adamu ne Kaawa baafa? (b) Lwaki abaana ba Adamu bonna bakaddiwa era ne bafa?
8, 9. (a) Setaani yavumirira atya Yakuwa? (b) Lwaki Katonda teyazikiririzaawo abajeemu abo?
10. Oyinza otya okuwagira Yakuwa mu kulaga nti Setaani bye yayogera bya bulimba?
11, 12. (a) Okukemebwa kwa Yesu kwalaga kutya nti Setaani ye mufuzi w’ensi eno? (b) Kiki ekirala ekikakasa nti Setaani ye mufuzi w’ensi eno?
13. Lwaki twetaaga ensi empya?
14. Katonda alonze ani okuba Omufuzi mu Bwakabaka bwe, era kino kyalagulwa kitya?
15. “Ensi empya” kye ki?
16. Kirabo ki eky’omuwendo ennyo Katonda ky’aliwa abo b’asiima, era kiki kye tulina okukola okusobola okukifuna?
17, 18. Tuyinza tutya okuba abakakafu nti wajja kubaawo emirembe n’obukuumi ku ensi?
19. Tumanya tutya nti emmere ejja kuba nnyingi mu nsi ya Katonda empya?
20. Lwaki tuyinza okuba abakakafu nti ensi yonna ejja kufuuka olusuku lwa Katonda?
21. Kiki ekiraga nti wajja kubaawo emirembe wakati w’abantu n’ensolo?
22. Kiki ekirituuka ku bulwadde?
23. Lwaki okuzuukira kujja kutuleetera essanyu?
24. Owulira otya bw’olowooza ku kubeera mu Lusuku lwa Katonda ku nsi?

robotstxt: allowed

filter: keep


text:
Engeri Y'okuyiga N'obukodyo Bwakwo:
Engeri entuufu ey'okuyiga
Engeri enungi ey'okuyiga kwe kusooka okuzuula:
- ekikula kyo
- obusobozi bwo mukuyiga
- nkola ki ekuyambye era gy'ogya okwetaaga
- obwagazi n'obumanyirivu byolina ku ky'ogenda okusoma
Okugeza kiyinza okuberera ekizibu okuyiga Physics naye nga ate omupiira
ogwa Tena tokisoborera ddala.
Okuyiga kwonna kugendera mu mitendera.
Gino emitendera ena gy'okuyiga.
Sooka oyokyemu kopi ogheyambise okudamu ebibuuzo.
Nga omoze tegeka obukodyo bw'okuyiga nga weyambisa byewazzemu
ku bibuuzo n'engeri y'okuyiga endala.
Ekiddirira


text:
EKKANISA ya Uganda yeegunjulidde okutongoza obufumbo obugattibwa ku bunnabwo, kyokka nga mu kiseera ky’ekimu ekyayimbirira ekya ‘Katonda be yagatta awamu omuntu yenna tabaawukanyanga’.
Ennaku zino abaawukana mu bufumbo bw’Ekkanisa, kyokka ne baddayo mu Kkanisa n’emiruli emirala obufumbo bwabwe ne buweebwa omukisa beeyongedde obungi.
Nnagagga Dr. Nathan Karema ow’e Mbarara yanobwako mukazi we ow’empeta. Yafunyeeyo edduuda n’agattibwa nalyo ewa diisi kyokka era naddayo mu Kkanisa obufumbo bwe obw’okubiri butongozebwe.
Ekkanisa yagaanyi okutukuza empeta ya Dr. Karema eyookubiri, kyokka obufumbo bwe obwokubiri n’ebuwa omukisa era n’ebutongoza.
Kikyetaagisa okulaga obufumbo obutukuzibbwa we bwawukanira ku obwo obuweerebbwa omukisa. Ekyo kiri bwe kityo kubanga era waliwo endowooza egamba mti mu kutukuzibwa mulimu n’okuweebwa omukisa.
Ekkanisa egamba nti egatta kyokka b’egasse tebagattulula okuggyako okufa kwe kubaawukanya.
Kyokka abafumbo abaawukanye ng’okufa tekunnabaawukanya bwe banaaba n’omukisa okuyingira mu bufumbo obwokubiri, obwokusatu oba okusingawo ne baddayo mu kkanisa obufumbo bwabwe ne butongozebwa, awo ensi eneeba tegudde eddalu?
Ekiwoomera enkoko kiwoomera n’embaata, noolwekyo eky’okutongoza obufumbo obugattibwa ku bunnaabwo mu bwenkanya Ekkanisa tejja kukikomya ku bannaggagga bokka Bakarema naye ne bannakunkunyedda bajja kubwetaaga.
Ekkanisa ne bw’eneeba nga tegattulula be yagatta, kyokka ng’obufumbo obw’ennyongeza ebuwa omukisa era ebutongoza bangi b’eneeba esaze ku muguwa obufumbo obw’empeta emu bwe bwasibwako envumbo abaagala ekiteewuluza.
Amateeka g’Ekkanisa ag’obufumbo bwe ganaleetebwamu entaputa n’enneeyambisibwa eya nnabansasaana, olwo ensi eneeba etuuse okugwa eddalu lyennyini ekkankada. Towakana n’akatono.


text:
NZE Mariam mbeera Matugga. Bukyanga mbaawo situukanga ku ntikko. Nkoze ntya?
MARIAM abakazi bangi abalinga ggwe nga tebatuukangako ku ntikko. Kino kiva ku bintu bingi. Okusookera ddala, oteekwa okuba ng’omuntu gw’osinda naye omukwano omwagala ate nga naye amanyi bwe bakwata omukazi.
Buli mukazi asobola okutuuka ku ntikko kasita asinda omukwano mu kiseera ekituufu ate n’omuntu omutuufu. Abasajja abamu tebamanyi kunoonya bakazi, babafubutukira bufubitikizi.
Kale omusajja ye bw’amala, tafaayo kuyamba munne naye kutuuka ku ntikko. Ate naawe yamba munno okumulaga w’aba akukwata okusobola okukutuusa ku ntikko.
Bw’onookola ku nsonga eno, ojja kunyumirwa emikolo era otuuke ku ntikko. Ekirala, weggyeemu endowooza egamba nti tosobola kutuuka ku ntikko Eno nayo esobola okukulemesa okutuuka ku ntikko.


text:
Bya Job Nantakiika
ABAYIZI b’essomero lya Mandera Kindergaten and p/s Nansana mu Wakiso baasimattuse omuliro ogw’akutte essomero lyabwe.
Akola ku mbeera z’abakozi mu ssomero lino, Siama Najjuma yategeezezza nti omuliro gw’avudde ku kyoto kye baabadde baakazimbisa ekikekkereza enku bwe baabadde bakigezesa okulaba oba ddala kikola bulungi.
Ekyoto kyazimbiddwa okumpi ne sitoowa y’enku era kigambibwa nti waabaddewo ekituli ekiyitamu okutuuka mu sitoowa eno ng’ekyoto olwakutte omuliro ne guyitamu ne gukwata enku.
Poliisi ezikiriza omuliro yatuuse nga wayise akaseera n’etandika okugulwanyisa omuliro naye ebyembi ate amazzi ne gasooka ne gagigwaako okutuusa emmotoka endala ey’amazzi lwe yazze.
Omuliro guno we gw’atandikidde waliraanye ebisulo by’abasomesa.


text:
BANNANGE abakyala mususse! Wiiki ewedde, etteeka erirwanyisa enkunamyo lyayisiddwa Palamenti era lirinda Pulezidenti kulissaako mukono litandike okukola.
Nsaba Pulezidenti ayanguwe okukikola kuba abakyala n’abaana abawala abamu kati kye bakola kya kasonso.
Twabadde mu kusaba ku Ssekukkulu ne nennyamira olw’abakyala abamu abazze bambadde ng’abagenda mu biduula. Omukyala omu yabadde ayambadde olugoye nga luwanvu
kyokka ng’akawale k’omunda kali ku ngulu.
Omulala ng’ayambadde enkunamyo esaana okwambalwa mu kinaabiro. Ekinyiiza nti, abantu bano obwedda beesaza ng’ow’akagatto akamu ne batamanya nti beesittaza abalala n’okuwugula abazze
okusaba.
Ekibi nti, n’abaana babatendese bukyali kuba babambaza bubi ne weewuunya. Omwana akula nga
talina nsonyi, ekivuddeko emize egitukaabya omuli obwamalaaya, okukwata abakazi n’okusobya
ku baana nga kw’ogasse ettemu eritatadde.
Nsaba ffenna tulwanyisize wamu obuseegu. Abambala obubi tubawe engoye ezibatuuka kuba obuzibu buyinza okuba buva ku butamanya kyakwambala kituufu.
Beatrice Nakaggwa,
Makerere - Kivvulu


text:
Bya FREDERICK KIWANUKA
KAAKANO akabuga Kigumba omusangibwa amawanga 80 anti kizibu okutuukayo n’obulwa omuntu bwe muwuliziganya mu lulimi lwo.
Obubuga bwaffe Akabuga kano kasangibwa mu disitulikiti empya ey’e Kiryandongo naye kumpi buli ggwanga eriri mu Bugwanjuba bwa Afrika olisangayo.
Akabuga kano keesudde kiromita 200 okuva e Kampala ku luguudo lw’e Gulu. Okutuukayo, olinnya bbaasi oba takisi n’osasula 15,000/- amagenda gokka.
Ng’oggyeeko bakaasangwawo Abanyoro, Kigumba osangayo kumpi buli ggwanga eriri mu Uganda, Kenya, Tanzania, Rwanda, Burundi, Nigeria Senegal, Abachina, Abayindi n’abalala era kigambibwa nti amawanga gasoba mu 80 kyokka teri bukuubagano wakati mu mawanga.
Abatuuze b’e Kigumba balimi ba kasooli, ebinyeebwa, entungo, ebijanjaalo, mpokya n’ebirala era bangi beeyiwayo okusuubula ebirime n’okukola mu nnimiro z’abagagga.
Olwa bizinesi ezimeruka e Kigumba enkya n’eggulo, zibbanka n’amakampuni amanene okuva e Sudan n’e China bataddeyo amatabi.
N’abasaabaze kizibu okubayisa e Kigumba nga tebayimirizza ddereeva kwegulira ku micomo, kasooli ne muwogo omwokye.
Akabuga kano kalimu loogi ne wooteeri ez’omulembe n’ebirabo by’emmere era abakozi ba disitulikiti y’e Kiryandongo gye balya ekyemisana, okwesanyusaamu n’okusula.
ENSIBUKO YA KIGUMBA
Omutuuze Eliakim Adoli agamba: Kigumba yali nsiko na kibira nga mulimu abantu baamuswaba. Kino kyawaliriza gavumenti y’abafuzi b’amatwale okugenda e Kenya n’eggyayo abantu b’eggwanga lya Maragoli be yaleeta n’ebasenza mu kitundu mu 1958.
Buli famire ya Bamaragoli gavumenti y’abafuzi b’amatwale yagiwa yiika z’ettaka 20 ebeereko n’okulimirako nga n’okutuusa kati be bamu ku bataka e Kigumba.
LWAKI KIGUMBA?
Kigambibwa nti emiti egimu gyali gikaluba, olwo Abamaragoli ne bagigeraageranya n’eggumba mu lulimi lwabwe lye bayita ekigumba era awo we waava erinnya Kigumba.
Abamaragoli bagambibwa nti be baatandiikiriza okulima kasooli mu kitundu kino gwe bajja naye okuva e Kenya era kasooli kye kirime ekisinga okulimibwa e Kigumba. Oluvannyuma lw’akaseera, amawanga amalala gazze geeyiwa mu Kigumba, olwo eyali ensiko n’efuuka akabuga nga kati kakulira ku misinde.
EBIKUZA KIGUMBA
Mulimu amasundiro g’amafuta, zibbanka, wooteeri, amaduuka amanene, obuuma obusa kasooli n’ebifo ebisanyukirwamu. Mu 2009 akabuga kano kaasuumuusibwa ne katuuka ku ddaala lya Town Council mu 2009.
Kalimu Zooni 7 omuli; Kigumba omukadde, Kitwanga, Kigaragara, Kihua 1, Kihura II ne Kibukiye.
Enkulaakulana esinga mu Zooni ya Kitwanga nga muno mw’osanga ofiisi za town council.
ABATUUZE ABATUTUMUFU
Mu batuuze abatutumufu abalina obutuuze mu Kigumba, mwe muli bannamagye; Brig. Kashaka ne Col. Tumukunde.
Ate abalala kuliko omubaka omukyala owa disitulikiti y’e Kiryandongo, Hellen Kawunde n’ebikonge bya disitulikiti y’e Kiryandongo abawerako. Eriyo amasomero agawera, amalwaliroga gavumenti 2; Kija Health Centre II ne Kigumba Health Centre III kyokka eddene liri Kiryandongo.
EBYAMASANYU: Mulimu bbaala eza kiraasi ez’enjawulo okuva ku balucoolo okutuka ku bannaggwadda.


text:
KU ntandikwa ya November, nafunye akakisa okulinnya ku nnyonyi okugenda e ‘Sausi’ ewa Jjajja Mandela n’oluvannyuma ne ng’enda ewa ‘kkojja’ Barack Obama ng’amba Amerika.
Okuva e ‘Sausi’ natudde n’ekyana ky’Omuzungu. Kyabadde kito ng’ate kirungi era nga kinyumya nnyo. Abaali batuddeko mu nnyonyi
mumanyi ebintu bwe bibeera. Twagenze tunyumya n’okulasa oluboozi ng’eno bwe twenywera kawayini.
Ekyana kyandaze omukwano kubanga obwedda kinfaako nnyo ne ntandika n’okufuna ekitimatima ekimugambayo obugambo n’okukikwata ku ‘gathambi’ agaabadde gatukula. Wabula bwe nnajjukidde ebyatuuka ku Musumba omu ng’ali ku nnyonyi omutima ate ne gwesika.
Wabula nasobodde okumuggyako yimeyiro kwennyinza okumufunira. Erannabadde nnaakatuuka nankubira essimu ng’ambuuza
oba ntuuse bulungi.
Wano nange we nnamugambidde ekigambo kyange n’antegeeza nga bwe kiri ‘okay’ ate ne nnejjusa lwaki waakiri saakutteko ku kisambi. Munsabire kubanga ekyana kyanfuukudde.


text:
Essuula 1
1 Awo ekigambo kya Mukama kyajja eri Yona, omwana wa Amittayi, nga kyogera nti
2 Golokoka, ogende e Nineeve ekibuga ekyo ekinene okirangirire; kubanga obubi bwabwe bulinnye butuuse mu maaso gange.
3 Naye Yona n'agolokoka okuddukira e Talusiisi okuva mu maaso ga Mukama; n'aserengeta e Yopa n'alaba ekyombo nga kigenda e Talusiisi; awo n'abawa empooza yaakyo n'asaabala omwo agende nabo e Talusiisi ave mu maaso ga Mukama.
4 Naye Mukama n'asindika empewo ennyingi ku nnyanja, omuyaga omungi ne guba ku nnyanja ekyombo ne kyagala okumenyeka.
5 N'abo abaavuga ne batya ne bakaabirira buli muntu katonda we; ne basuula mu nnyanja ebintu ebyali mu kyombo bakiwewule. Naye Yona yali ng'asse mu kisenge eky'omu kyombo, ng'agalamidde, yeebase otulo.
6 Awo omugoba w'ekyombo n'ajja gy'ali n'amugamba nti Obadde otya, ggwe omwebasi? golokoka, osabe Katonda wo, era mpozzi Katonda anaatujjukira tuleme okuzikirira.
7 Ne boogera buli muntu ne muganda we nti Jjangu tukube akalulu tulyoke tutegeere gwe tulangibwa akabi kano okutubaako. Awo ne bakuba akalulu, akalulu ne kagwa ku Yona.
8 Awo ne bamugamba nti Kale tubuulire gwe tulangibwa akabi kano okutubaako; omulimu gwo mulimu ki? ova wa? ensi yammwe nsi ki? ekika kyammwe kika ki?
9 N'abagamba nti Ndi Mwebbulaniya; ntya Mukama, Katonda ow'omu ggulu eyakola ennyanja n'olukalu.
10 Awo abantu ne batya nnyo ne bamugamba nti Kino kiki ky'okoze ggwe? Kubanga abantu baamanya nti adduse mu maaso ga Mukama, kubanga yali ng'aba buulidde.
11 Awo ne bamugamba nti Tunaakukola rurya ennyanja etuteekere? kubanga ennyanja yali ng'egenda yeeyongera okufuukuuka ennyo.
12 N'abagamba nti Munsitule munsuule mu nnyanja; kale ennyanja eneebateekera; kubanga mmanyi nti omuyaga guno omungi gubakutte okubalanga nze.
13 Naye abantu ne bavuga nnyo okuddayo okugoba ettale; naye ne batayinza; kubanga ennyanja yagenda yeeyongera bweyongezi okufuukuuka okubaziyiza.
14 Kyebaava bakaabirira Mukama ne boogera nti Tukwegayiridde, ai Mukama, tukwegayiridde tuleme okuzikirira ku lw'obulamu obw'omuntu ono; so torussaako musaayi ogutaliiko musango; kubanga ggwe, ai Mukama, ggwe okoze ky'oyagala.
15 Awo ne basitula Yona ne bamusuula mu nnyanja; awo omuyaga ogwali ku nnyanja ne gufa.
16 Awo abantu ne batya nnyo Mukama; ne bawaayo ssaddaaka eri Mukama ne beeyama obweyamo.
17 Mukama n'ateekateeka ekyennyanja ekinene kimire Yona; Yona n'amala mu lubuto olw'ekyennyanja ennakn ssatu emisana n'ekiro.


text:
Bya Job Nantakiika
DDALA atalina mannyo Katonda gw'awa ennyama. Bw'otuuka mu kabuga Munaku Ssekabaka Muteesa I be yawa akatale mu 1882 tolema kusoberwa anti baakasuulawo ne basalawo okutundira ku nguudo. Kano ke katale akaasookera ddala mu Buganda.
Munaku kasangibwa Kasubi ku luguudo lw'e Hoima okumpi n'Amasiro g'e Kasubi era waliwo kiromita emu okuva mu kabuga k'e Kasubi.
Ebyafaayo bya Munaku
Omutuuze Augustine Ssegawa agamba; Ekitundu kino kyalimu abantu batono ddala. Okuva edda nga ndi musuubuzi mu kabuga kano era kaalimu ebizimbe 5 byokka era ng'amazzi agatundibwa mu maduuka gannyogozebwanga mu nsuwa. Mu basuubuzi abalala twalinako ne Masaaba.
Erinnya Munaku
Ssentebe w'ekitundu kino, Muhammad Ssentamu agamba; Erinnya Munaku lyava ku Ssekabaka Muteesa I mu 1882 bwe yatandikawo akatale akaasookera ddala mu Buganda nga kaali k'abantu be abanaku era kaali kumpi n'Olubiri lwe e Kasubi. Yakakazaako erya 'Omunaku eyeegulira y'alya akawera' olwo abantu ne beekuluumulula okugula ebintu ebya layisi nga bwe beewaana nti 'Tugenda mu katale k'omunaku' era wano erinnya we lyava.
AKATALE
Akatale akaavaako erinnya Munaku tekatambula bulungi kubanga abantu tebakettanira ekireetedde abasuubuzi abakalimu okulaajana. Oluvannyuma lw'abasuubuzi okusuubulanga ebintu byabwe nga byonooneka olw'ebbula ly'abaguzi, abamu baakaddukamu olwo emidaala ne gisigala nga mikalu.
Ssentebe w'akatale kano, Joseph Ndawula yategeezezza nti kalina ekizibu ky'obuyumba obukalu mu maaso awali ekkubo ekirobera abayise okulaba akatale kano. Yategeezezza nti akatale kalimu abasuubuzi 75 bokka mu kifo kya 200 abalina okukakoleramu.
'Obuyumba obumu bwakumennyebwa, akatale kafune ekkubo emmotoka zisobole okuyingiza ebyamaguzi mu katale kano." Bwe yategeezezza. Wabula abasuubuzi abamu be mulugunnya ku bakulembeze b'akatale kano okuleka abantu abamu ne bakolera ku kkubo ekisibye abaguzi ku nguudo ne batayingira mu katale.
Ebyobulamu
Okusinziira ku Dr. Edwin Nuwagaba abatuuze ku Munaku basinga kulwala musujja gwa nsiri, endwadde eziva ku mazzi amakyafu, puleesa mu bantu abakuliridde n'endwadde z'obukaba omuli n'akawuka ka siriimu.
Ebyokwerinda
Tebalina poliisi mu kitundu era ababbi babatigomya nnyo naddala ekiro. Poliisi ezibeetoolodde ziri walako nga Lugala n'e Namungoona era ze bakozesa.
Okusinziira ku muwandiisi ku kakiiko k'ekyalo kino, Richard Mpanga, abavubuka bangi babbi era bateega abantu ekiro nga bava ku mirimu ne babakuba obutayimbwa n'okubakwata akabadiya ne babannyagako ebyabwe. Bano tebakoma awo, bamenya n'enzigi z'abatuuze ekiro era ne babba. Mpanga agamba nti obudde oluziba, kiba kyabulabe omuntu okuyita mu nguudo nga Lubya Hill ne Ssentamu kubanga ababbi bateegeramu abantu ne babanyaga nti ate baana ba ku kyalo.
Bbeeyi ya poloti
Poloti eya fuuti 50/100 eri wakati wa bukadde 25 ne 30 mu kabuga wakati. Ate bw'ofulumako mu bitundu ebyetooloddewo nga Lugala Masanafu ne Bbira poloti ya 50/100 eri wakati w'obukadde 20 ne 25 ng'eriko ekyapa ate yiika egula obukadde 80 - 100 nga ya kyapa so nga ku ttaka lya Kabaka yiika egula obukadde 50 - 70.


text:
Bya KIZITO MUSOKE
Abawummuze nga bayiga okukola jaamu mu nyaanya ate wansi nga bamuteeka ku mugaati.
MU luwummula luno omuzadde ng’oli mu lutalo lw’okunoonya ssente z’olusoma olujja n’ebyetaago ebirala bye banaagenda nabyo ku ssomero, omwana oyinza okumuyigiriza ebintu ebinaayamba okwongera ku nfuna y’amaka. Mu by’oyinza okumuyigiriza mwe muli okukola jaamu asiigibwa ku migaati.
Mw. Patrick Mubiru owa Hey Hey Development ow’e Kira nga mukugu mu kukola ebintu nga bino, akulaga engeri gy’osobola okuyigirizaamu abaana okukola jaamu.
Ebyetaago:
Ssigiri oba kw’ofumbira.
Ennyaanya
Ssukaali
Mudalasiini
Enniimu
Sseppiki awookuteeka by’okamudde.
Entegeka
Kuma ssigiri yo ekwate bulungi.
Ennyaanya zozeko bulungi ozisalesale.
Teeka ennyaanya mu sseppiki ozifumbe zeesere bulungi okumala eddakiika 10. Zino olina okuzifumba ng’otabulamu.
Omucuuzi oguva mu nnyaanya z’ofumbye guttulule mu kintu ekiyonjo omanye n’ekipimo kyagwo.
Teekamu ssukaali ey’enkanankana n’omucuuzi gw’ofunyeemu. Okugeza bw’oba ofunyeemu ebikopo by’omucuuzi bina teekamu ebya ssukaali bina otabule wamu.
Mu mucuuzi guno tabulamu omudalasiini, gusobole okuteekamu akawoowo, mudalasiini ono olina okumusiba mu kantu ng’akatambaala akatukula obulungi oluvannyuma n’oteeka mu sepiki omuli omucuuzi.
Ng’omalirizza okutabula, omucuuzi gwo guzzeeko ku muliro oddemu ofumbe okutuusa lwe byesera.
Bwe byesera, tabikamu enniimu oba emicungwa ng’ogikamudde kuba giyamba okukuuma jaamu obutayonooneka. Obungi bw’enniimu businziira ku bungi bw’omucuuzi gwe wakamudde mu nnyaanya okugeza ekikopo ekimu kigendamu enniimu bbiri.
Omucuuzi guno gufumbe okutuusa ekyovu bwe kiggwaako kungulu, ottulule era obirinde biwole olwo nga jaamu wo awedde.


text:
Bya MARIA NAKITENDE
POLIISI ezzizzaayo abaana abagambibwa okukabassanyizibwa Omuzungu e Kalangala mu b’enganda zaabwe.
Abaana bano baggyibwa ew’Omuzungu Bery Glazer eyali abakuumira mu kifo kye ekya Bery’s place mu kitongole ekya “Ssese Humanitarian Services” ne batwalibwa n’Omuzungu ku kitebe kya SIU e Kireka okunoonyerezebwako.
Oluvannyuma Omuzungu yasindikibwa ku limanda mu kkooti e Masaka okutuusa nga December 31.
Atwala poliisi e Kalangala, Joe Komakech yategeezezza nti ku baana 19 abaatwalibwa omwogezi wa poliisi Judith Nabakooba, musavu be baakomezzaawo kyokka nga ku bano mukaaga be baasobodde okufuna ab’eng’anda zaabwe okubatwala omu yalemereddwa okufuna abantu be ne bamuzzaayo e Kampala.
Abazadde b’abaana bano baategeezeezza nti basanyufu okufuna abaana baabwe kubanga emitima gibadde gibeewanise nga tebamanyi gye bali ate nga tebalina nsimbi zituuka Kampala.
Kyokka baalaze obweraliikirivu ku wa gye bagenda okubakuumira olw’ensonga nti abamu baali baatwalibwa ew’Omuzungu oluvannyuma lw’okukabawazibwa ab’eng’anda zaabwe.


text:
Bya JACKIE NAMBOGGA
PULEZIDENTI Museveni atonedde abalimi b’omu ggombolola y’e Waitambogwe mu disitulikiti y’e Mayuge ensigo za kasooli ow’embala mu kaweefube w’okutumbula obungi bw’emmere mu maka.
Omubaka wa Bunya West, Vincent Bagire gwe baakazaako erya Obama ye yaleese obuyambi buno ku Lwomukaaga.
Omukolo gwabadde ku ssomero lya Igeyero P/S era abaafunye baavudde ku byalo 4 okuli Wagona, Mukuta, Igeyero A ne Igeyero B.
Bagire yategeezezza nti ekigendererwa ky’obuyambi buno kyakulaba ng’abatuuze beenyigira mu kulima emmere okusinga okulima ebikajjo abantu bye basinze okussaako essira.
“Tubadde tutambula nga tugaana abatuuze okulima ebikajjo naye nga batubuuza, ensigo ze tubawa ze ziriwa ng’ate endokwa z’ebikajjo zibaweebwa ku bwereere n’ebijimusa.
Kino kye kyawalirizza Pulezidenti okuvaayo n’atukwatirako ku nsonga eno kubanga ebikajjo bireese ebbula ly’emmere mu Busoga,” Bagire bwe yategeezezza.
Yategeezezza nti Pulezidenti yawadde ababaka ba Palamenti abava mu bitundu by’omu byalo eby’enjawulo ensigo za kasooli okumugabira abalimi.
Omubaka yabadde ayagala abatalina ttaka ddene baleme kufuna ku nsigo wabula ne bakiwakanya nga bagamba nti bonna bateekwa okufuna.
Bagire yagabidde n’abakyala enkumbi mu nteekateeka y’emu.


text:
Bya Musasi Waffe
OKUZIIKULA omufu wano mu Uganda, musango muloope! Okuggyako mu mbeera eteebeereka ate nga ne poliisi emaze okukuwa olukusa, tewali muntu akkirizibwa kutaataaganya ddembe lya mufu!
Mu buwangwa bwa Bannayuganda mu mawanga gaabwe ag’enjawulo waliwo obulombolombo, emizizo, n’obukwakkulizo obulina okutuukirizibwa!
Omulambo gw’omukazi nga bagwambazza ekiteeteeyi ekipya.
Omufu aziikulwa ddi?
Mu Buganda bw’aba waakuziikulwa naddala mu kusengula ebiggya, kiteekwa okukolebwa ng’enjuba emaze okugwa ate si buli muntu nti akkirizibwa okuziikula omufu mpozzi eyo mu Bukunja -Kyaggwe n’ebitundu bya Uganda ebirala abasezi gye beegiriisiza.
Mu Indonesia kikolwa kya jjenjero!
Mu ggwanga ly’abantu abayitibwa aba Toraja, okuziikula abafu kikolwa kya jjenjeero. Buli ayagala okuziikula omufu wa ddembe okukikola nga talina gwe yeebuuzizzaako.
Okufaananako ne Bannayuganda bwe bakola emikolo okujjukira abantu baabwe abaabafaako nga babasabira buli mwaka, bbo aba Toraja, babaziikula okubalabako, okubanaaza, okubakyusa engoye ng’ate babambaza za bbeeyi n’abamu okubasiiga ebizigo n’okubakuba pawuda, essaawa ku mikono, engatto mu mikolo gy’obuwangwa egiyitibwa “Ma’nene”.
Abakyala nga bazinga emirambo mu masuuka.
Bwe bamala nga babazza mu kkeesi nazo eziba ez’ebbeeyi, bayooyoota entaana nga baddamu okubaziika wakati mu kukooloobya ennyimba, essaala nga bwe bamuwereekereza ebigambo nti beera bulungi ssebo oba nnyabo n’omwaka ogujja tujja kudda.
Toraja, ggwanga ly’abantu bannansangwa mu Indonesia abasangibwa mu nsozi z’omu Pulovinsi eya South Sulawesi.
Bali emitwalo 65 kyokka aba Toraja emitwalo 45 bokka be babeera mu kitundu kino, abasigadde baasaasaana mu bitundu bya Indonesia ebirala.
Bye bawanuuza
Mu buwangwa bwabwe, aba Toraja bawanuuza nti bajjajja baawe abaasooka ku nsi baava mu ggulu nga beeyambisa amadaala ga Katonda ge bayita ‘Puang Matua’ ge yasimba okuva mu ggulu ne bagakkirirako okutuuka ku nsi.
Era bawanuuza nti Katonda waabwe atuula mu ggulu ‘Puya’ bwe yatonda ensi yagyawulamu emirundi esatu: olukalu okuli abantu, wansi mu ttaka ewali ebisolo n’obwengula.
Era bagamba nti ku nsi ng’oggyeeko Katonda, Puang Matua atuula e ‘Puya’, aba Toraja bakkiriza ne mu bakatonda abalala okuli ‘Pong Banggai di Rante’ Katonda ow’oku lukalu, Katonda ‘Indo’ Ongon-Ongon’, Katonda ayuuguumya ensi (Musisi), Katonda ‘Pong Lalondong’ katonda atta abantu (Walumbe) ne Katonda “Indo’ BeloTumbang” katonda awonya endwadde ne bakatonda abalala.
Abantu nga balongoosa ekifo mu nsozi we bagenda okukolera emikolo.
OKUZIIKA MU INDONESIA
Mu buwangwa bw’aba Toraja, okuziika gwe mukolo gwe basinga okussaamu ekitiibwa ne ssente era omuntu abadde ow’ebbeeyi oba ow’ekitiibwa omutegeerera mu kuziika kwe.
Omuntu ow’ebbeeyi bw’afa, ekyalo kisobola okumala kumpi omwezi mulamba nga kikungubaga, abantu nga bakeera mu maka ge kulya, okunywa, okuyimba, okuzina n’okukaaba.
Mu kiseera eky’okukungubaga, omufu azingibwa mu ssuuka kumpi nga 100 nga bwe balinda omwoyo gwe gumale okutuuka ewa Katonda ‘Puang Matua’.
Aba Toraja balina eddiini eyitibwa ‘aluk’ era bakkiriza nti okufa tekugwa bugwi wabula omuntu agenda okufa ng’amaze emyezi mingi nga Katonda Puanga Matua yamuteekateeka dda .
Abavubuka nga bambaza omulambo gw’omusajja empale.
BASALA EMBOGO N’EMBIZZI
Ng’omufu tannaziikibwa, basala embogo n’embizzi mu bungi okusinziira ku bugagga n’amaanyi g’omufu.
Bawanuuza nti omufu okutuuka amangu mu ggulu Puya, kisinziira ku bungi bw’embogo ezibeera zisaliddwa.
Omusaayi gw’embogo n’embizzi gukung’aanyizibwa, ogumu ne bagunywa omulala ne baguwonga ng’eno bwe bazina n’okuyimba nga bakoowoola bakatonda baabwe.
Bategeka n’olulwana lw’enkoko empanga okutuusa emu lw’efa. Ate embogo ezisalibwa ezimu bazifumba ne bazigabula abakungubazi ate endala ne baziwa abantu b’oku kyalo nga bwe babalumiriza nti bazibawoze nabo bwe banaafiirwa bajja kubawa ku nnyama.


text:
ROGERS Sseguya omutuuze w’e Kansanga Kikubamutwe avudde mu mbeera n'atwala mukazi we, Irene Nalumansi mu FIDA ng'agamba nti ayagala baawukane olw’ebbuba erimusukkiridde.
Sseguya agamba nti yafunayo omukazi omulala e Makindye mu Mubaraka Zooni oluvannyuma lwa Nalumansi okumuyisaamu amaaso nga tamutwala ng'omusajja mu maka.
“Omukazi oyo abadde addanga kiro awaka ate nga tafumba mmere era nga n’abaana abaleka ku muliraano. Bino byampaliriza okufuna omukazi omulala kyokka olwamumwanjulidde yasazeewo kunywa butwa ng'agamba nti tasobola kufumba na muggya we.
Yaguze akakebe k'eddagala ly'obutwa lye yanywedde n'atwalibwa mu kalwaliro e Kansanga. Oluzze engulu ne nsalawo okujja okumuloopa wano mumpe ku magezi,” Sseguya bwe yagambye.
Bannamateeka ensonga zaabwe bazisindise ku poliisi e Kabalagala nga bagamba nti guno musango gwa kkooti ogulina okusooka okunoonyerezebwako poliisi.


text:
Bya GEORGE BUKENYA
TEWALI kubuusabuusa nti Ssaabasajja yatongoza omulembe gw’abavubuka mu Buganda.
Obwakabaka ebbanga lyonna bubadde bumanyiddwa okukolamu abantu abakadde, wabula Kabaka abadde akozesa abavubuka okumala ebbanga mu bitongole eby’obuvunaanyizibwa.
Ababadeko baminista mu minisitule y’abavubuka kuliko Mathias Mpuuga, Florence Bagunywa Nkalubo, Charles Peter Mayiga ne Henry Ssekabembe aliko kati. Bano bonna bayiseeko mu kibiina kya Nkoba Za Mbogo.
Abavubuka bangi ababaddeko e Mmengo bafunyeemu, bafuuse baabuvunaayizibwa era abamu bakiise mu Palamenti y’eggwanga.
Ku bano kuliko Mathias Mpuuga akikirira Munisipali y’e Masaka, Ssegona Lubega eyaliko ssentebe wa Nkoba Za Mboga e Makerere kali ali mu Palamenti; Nambooze Betty eyaweerezanga Ssaabasajja ali mu Palamenti n’abalala bangi.
Nkoba Zambogo ky’ekibiina omwegattira abayizi abasoma mu matendekero aga waggulu nga kino kyazaala ebibiina ebirala nga Emiti Emito omwegattira abayizi abasoma siniya n’ekya Pulayimale ekiyitibwa Akaliba Akendo.
Bino bikoze kinene okwagazisa abavubuka eggwanga lyabwe n’okubakunga okwekulaakulanya n’okwettanira okusoma n’okutendekebwa mu mirimu egy’enjawulo.
Mu 2012 Minisitule y’abavubuka e Mmengo yatandikawo enkola y’okunoonyeza abavubuka emirimu egy’enjawulo era David Ssekamwa akulira pulojekiti eno agamba nti bukya bagitandika abavubuka 375 be baakagiganyulwamu ne bafuna emirimu.
Ssekamwa agamba nti baatandikawo ekibiina kya Hope for Single Mothers nga kino kiyamba okubudaabuda abawala abazadde abaana kyokka abasajja ababazaddemu ne babalekawo.
Kibayamba okulabirira abaana baabwe naddala okubasasulira ebisale by’essomero, okubawa obujjanjabi nga balwadde ate bamaama bafuna okusomesebwa okwenjawulo okuyiga ebyemikono nabo okwetandikirawo emirimu basobole okwebeezaawo.
Ebibiina ebirala eby’okwekulaakulanya bitandikiddwaawo nga ku bino kuliko Ssuubi lya Buganda omwegattira abavubuka ababa bamaze emisomo gyabwe mu matendekero aga waggulu.
Kino kisomesa abavubuka abamaze okusoma okuyiga ebyobulimi n’obulunzi eby’omulembe basobole okweggya mu bwavu.
Casimiri Mukasa, omuwandiisi mu kibiina kino agamba nti baatandikawo ne SSACO mwe bayita okuyamba mu byensimbi abavubuka ba Buganda nga Ssaabasajja Kabaka bwe yabakuutira, era gye bujja basuubira okugifuula SSACCO bbanka .
Baganda Ngabo Workers Association (BANGAWA) kino mwe mwegattira abavubuka okusinga abasuubuzi abakolera mu butale obw’enjawulo.
BANGAWA kikumaakuma abavubuka abasuubuzi, okuyooyoota ebifo byobuwangwa n’okuwa Kabaka obukuumi.
Waliwo ekibiina ekirala ekyatongozebwa mu mwaka gwa 2010 nga kino kigenda mu masomero ag’enjawulo nga kigezaako okusomesa abayizi n’okubaagazisa= amasomo g’ebyemikono , nga kigenderera okubayamba bwe bamala okusoma baleme kubulwako kye bakola.
Minisita omuggya avunaanyizibwa ku byabavubuka, Henry Ssekabembe agamba nti wadde tannaba kwetegereza bulungi mirimu gya bavubuka , Polojekiti z’abavubuka tagenda kuzitaataaganya kuba ze yaakalabako zibadde zitambula bulungi wabula agenda kuzongeramu amaanyi.
Ekyetaagisa kati ye Mmengo okufunawo engeri gy’essaawo amalundiro, ffaamu n’amatendekero g’ebyemikono mu buli ssaza okuwa abavubuka emirimu n’okuwa ekyokulabirako gye bali nti Abaganda nkoba za mbogo!


text:
Bya STEPHEN MAYAMBA
OMUDDUSI Jackson Kiprop eyaweeredwa ekitanda e Mulago wiiki ewedde ng'atawanyizibwa obulwadde bw'ensigo akubye ku matu era embeera ye kati ewa essuubi.
Oluvannyuma lw'amawulire okufuluma nti Kiprop yaleeteddwa muddusi munne Stephen Kiprotich okuva e Kenya gye baabadde mu kutendekebwa ng'ali bubi nnyo amaka g'obwapulezidenti gaavuddeyo ne geetema okukola ku by'obujjanjabi byonna era ekyaddiridde kwe kuweebwa abasawo abakugu bana okumukolako ng'olimu bwe kuba kugukola bagukoze bulungi kubanga embeera y'omulwadde erongokedde ddala.
Kiprop ajjanjabibwa mukyala we Irene Kiprop kati aliira ddala bulungi emmere n'okutuula sso nga bwe yali yaakatuusibwamu ddwaaliro yali aliira mu kapiira, nga tasobola kwogera n'okutuula.
" Abasawo bakyali mu kumwekenneenya okuzuula ekyaviiriddeko ensigo ze okunafuwa naye batusuubizza okutusiibula amangu ddala nga bakizudde," Bwatyo Irene Kiprop bwe yategeezezza.


text:
Bya STEPHEN MAYAMBA
ABASAWO abakugu 4, Pulezidenti Museveni be yawadde eddimu ly’okwekebejja obulamu bw’omuddusi Jackson Kiprop omulimu bagukutte kannabwala era embeera ye ewa essuubi.
Omusasi wa Bukedde Online we yatuukidde mu ddwaaliro ly’e Mulago mu waadi 6B, Kiprop
gy’ajjanjabirwa, yabadde awummuddemu wabula mukyalawe Irene Kiprop yategeezezza
nti kati asobola okutuula n’anyumya ssaako okweriisa bye yali tasobola nga yaakatuusibwa
mu ddwaaliro kuba yali aliira mu kapiira.
Kiprop, omuddusi w’embiro z’okwetooloola ebyalo, yaddusibwa mu ddwaaliro ly’e Mulago ng’ali mu mbeera mbi abasawo ne bakizuula ng’obulwadde bw’ensigo bumutawaanya.
“Ffe ng’abooluganda tuli basanyufu olw’omuntu waffe okuba ng’akubye ku matu era twebaze amaka g’obwapulezidenti n’ekitongole ky’amakomera abatuyambye kumpi ku buli kimu,” Michael Kusuro muganda wa Kiprop bwe yategeezezza.
Kiprop ng'ali ku kimu ku bikopo byazze awangula
Kusuro yategeezezza nti Maj. Leonard Chemonges okuva mu maka g’obwapulezidenti yabakyalidde n’abakakasa nti emisoso gy’eddwaaliro gyonna gyakukolwako maka ga bwapulezidenti.
Abasawo baategeezezza nti, okusinziira ku bujjanjabi obuweereddwa Kiprop, tajja kwetaagisa kutwalibwa bweru wa ggwanga nga bwe kyasoose okutegeezebwa.


text:
BOBAN Zirintusa, eyali omuzannyi wa Vipers, muzannyi wa Dynamos eya Zimbabwe era amaze emyaka esatu mu ggwanga lino. Ayambye Dynamos okuwangula liigi ssatu ez'omuddiringana. WILLIAMS DAVID KIBANGA yamutuukiridde n'amunnyonnyola Cranes ky'erina okukola okumegga Zimbabwe.
CRANES erina okuyiiyiza amagezi paasi empanvu. Okuviira ddala mu kiraabu zaabwe ne ku ttiimu y'eggwanga, baagala nnyo okukozesa paasi empavu ate nga za sipiidi.
Omukwasi wa ggoolo:
George Chigova tuzannya naye mu Dynamos. Muwaagguufu nnyo alina obuzibu mu mipiira gya wansi. Amanyi okukozesa omubiri gwe okusindika singa muba mu makoona n'okupancinga emipiira. Abateebi ba Cranes bakozese nnyo emipiira gya wansi okwongera ku mikisa gya ggoolo.
Abazibizi:
Gano ge maanyi ga ttiimu eno era bazibu nnyo okuteebamu. Bamanyi okuzibira ate nga n'abawuwuttanyi babagattako bulungi ku kisenge. Patson Jaure omu ku bazibizi nga n'ogwa Morocco yaguzannye tuzannya naye. Ekizibu kye kiri mu kumusombera omupiira. Singa tuba n'omuzannyi asobola okumusombera omupiira, alina omukisa gw'okumukozesa ensobi.
Abawuwuttanyi:
Ttiimu emanyi okulumba ebiseera ebisinga eba n'abawuwuttanyi nga bakola ng'akalogoyi.
Abateebi:
Shabani Sithole gwe basinga okwesiga. Alina sipiidi, ng'amanyi n'okusala. Ekizibu kye oba ekirungi ku Cranes, asuulasuula nnyo omupiira ate ng'agukodowalira. Singa Micho amuteekako omuzibizi amutambulirako, tujja kumulemesa.
Akakodyo:
Ttiimu za Zimbabwe ezisinga nga ne Dynamos mw'ogitwaalidde, zikozesa kakodyo ka 4-3-3, era n'ebiseera bye ndabidde ttiimu yaabwe ey'eggwanga k'ebadde ekozesa. Nsuubira era ke bayinza okukozesa lwakuba nti abawuwuttanyi baabwe abalala 'bagattako nnyo ku bazibizi' (bakomawo nnyo emabega).
Cranes ky'erina okukola:
- Omutendesi alina okuteeka essira ku sipiidi kubanga wadde nabo balina sipiidi bafuna obuzibu ne ttiimu ezibaleetera omupiira.
- Tulina okwewala emipiira gy'omu bbanga kuba bagitegeera nnyo. Ebiseera ebisinga bakuuma ebibangirizi, ekitegeeza nti emipiira emiwanvu baba bagiraba.
- Eky'okuba nti twenkana mu mibiri (ng'oggyeeko omukwasi wa ggoolo), kituwa enkizo nti tusobola okufaafaagana nabo nga tetweralikiridde kutusukumasukuma.


text:
Essuula 1
1 Bino bye bigambo Musa bye yabuulira Isiraeri yenna emitala wa Yoludaani mu ddungu, mu Alaba awoolekera Sufu, wakati We Palani ne Toferi ne Labani ne Kazerosi ne Dizakabu.
2 Lwe lugendo olw'ennaku ekkumi n'olumu okuva e Kolebu okuyita awali olusozi Seyiri okutuuka e Kadesubanea.
3 Awo olwatuuka mu mwaka ogw'amakumi ana, mu mwezi ogw'ekkumi n'ogumu, ku lunaku olw'omwezi ogw'olubereberye, Musa n'ayogera a'abaana ba Isiraeri, nga byonna bwe byali Mukama bye yamulagira okubabuulira;
4 bwe yamala okutta Sikoni kabaka w'Abamoli, eyatuulanga mu Kesuboni, ne Ogi kabaka We Basani, eyatuulanga mu Asutaloosi, mu Ederei:
5 emitala wa Yoludaani, mu nsi ya Mowaabu, Musa gye yatanulira okulangira amateeka gano,
6 ng'ayogera nti Mukama Katonda waffe yayogerera naffe ku Kolebu, ng'ayogera nti Mwaludde okutuula ku lusozi luno:
7 mukyuke, mutambule, mugende mu nsi ey'ensozi ey'Abamoli, ne mu bifo byonna ebiriraanyeewo, mu Alaba, mu nsi ey'ensozi, ey'olusenyi, ne mu Bukiika obwa ne ddyo, ne ku ttale ly'ennyanja, ensi y’Abakanani, ne Lebanooni, okutuuka ku mugga omunene, omugga Fulaati.
8 Laba, ensi ngitadde mu maaso gammwe: muyingire, mulye ensi Mukama gye yalayirira bajjajja bammwe, Ibulayimu, ne Isaaka, ne Yakobo, okubawa bo n'ezzadde lyabwe eririddawo.
9 Nange nayogera nammwe mu biro ebyo, nga ŋŋamba nti Nze soyinza kubasotula nzekka:
10 Mukama Katonda wammwe abongedde, era, laba, leero muli ng’emmunyeenye ez’omu ggullu okuba obungi
11 Mukama, Katonda wa bajjajja bammwe, abongere emirundi lukumi okusinga nga bwe muli, era abawe omukisa, nga bwe yabasuubiza!
12 Nze nnyinza ntya nzekka okusitula okutegana kwammwe n'omugugu gwammwe n'okuyomba kwammwe?
13 Mwetwalire abasajja ab'amagezi era abategeevu era ab'amaanyi, ng'ebika byammwe bwe biri, nange ndibafuula abakulu bammwe.
14 Nammwe ne muddamu ne mwogera nti Ekigambo ky'oyogedde luruagi ffe okukikola.
15 Kale ne ntwala abakulu b'ebika byammwe, abasajja ab'amagezi, era ab'amaanyi, ne mbafuula abakulu bammwe, abaami b'enkumi, era abaami b'ebikumi, era abaami b'ataano, era abaami b'amakumi, era abamyuka, ng'ebika byammwe bwe biri.
16 Era nakuutira abalamuzi bammwe mu biro ebyo, nga njogera nti Muwulirenga ensonga za baganda bammwe, musalirenga emisango egy'ensonga omuntu ne muganda we ne munnaggwanga ali awamu naye.
17 Temusalirizanga bwe munaasalanga emisango; munaawuliranga abato n'abakulu okubenkanyankanya; temutyanga maaso ga muntu; kubanga omusango gwa Katonda: era ensonga eneebalemanga mugireetanga gye ndi, nange naagiwuliranga.
18 Era nabalagira mu biro ebyo byonna eby'abagwanira okukola.
19 Awo ne tutambula okuva e Kolebu, ne tuyita mu ddungu liri lyonna eddene ery'entiisa lye mwalaba mu kkubo erouota mu nsi ey’ensozi ey’Abamoli, nga Mukama Katonda waffe bwe yatulagira; ne tutuuka e Kadesubanea.
20 Ne mbagamba nti Mutuuse mu nsi ey’ensozi ey’Abamoli, Mukama Katonda waffe gy’atuwa.
21 Laba, Mukama Katonda wo attadde ensi mu maaso go: yambuka olye nga Mukama Katonda wa bajjajja bo bwe yakugamba; totya so takankana.
22 Ne musemberera buli muntu ku mmwe, ne mwogera nti Tutume abantu abanatukulembera, batume abantu abaatukulembera, batukulemberere ensi, bakomewo baubuulire ekkubo bwe liri lye tuba twambukiramu, n’ebibuga bwe biri mwe tulituuka.
23 Ekigambo ekyo ne kinsanyusa nnyo: ne nnonda ku mmwe abantu kkumi na babiri, buli kika omuntu omu:
24 ne bakyuka ne balinnya ku lusozi, ne batuuka mu kiwonvu kya Esukoli, ne bakiketta.
25 Ne batwala ku bibala by'ensi mu ngalo zaabwe, ne babireeta gye tuli, ne batubuulira ne boogera nti Ensi eyo nnungi Mukama Katonda waffe gy'atuwa.
26 Naye mmwe ne mutakkiriza kwambuka, naye ne mujeemera ekiragiro kya Mukama Katonda wammwe:
27 ne mwemulugunyiza mu weema zammwe, ne mwogera nti Kubanga Mukama yatukyawa, kyeyava atuggya mu nsi y'e Misiri, okutugabula mu mikono gy'Abamoli, okutuzikiriza.
28 Twambuka wa? baganda baffe batusaanuusizza emitima gyaffe, nga boogera nti Abantu banene bawanvu okusinga ffe; ebibuga binene, byazimbibwako ebigo okutuuka mu ggulu; era twalabayo abaana ba Abanaki.
29 Awo ne ndyoka mbagamba nti Temubatya, so temubatekemukira.
30 Mukama Katonda wammwe abakulembera ye anaabalwaniriranga, nga byonna bwe byali bye yabakolera mu Misiri mu maaso gammwe;
31 ne mu ddungu, mwe walabira Mukama Katonda wo bwe yakusitula ng'omusajja bw'asitula omwana we, mu kkubo lyonna lye mwayitamu, okutuusa lwe mwaruuka mu kifo kino.
32 Naye mu kigambo ekyo temwakkiriza Mukama Katonda wammwe,
33 eyabakulemberanga mu kkubo, okubanoonyezanga ekifo eky'okukubiramu eweema zammwe, ng'ayima mu muliro ekiro, okubalaganga ekkubo lye munaayitamu, ne mu kire emisana.
34 Awo Mukama n'awulira eddoboozi ly'ebigambo byammwe, n'asunguwala, n'alayira ng'ayogera nti
35 Mazima tewalibawo n'omu ku bantu bano ab'emirembe gino emibi aliraba ensi ennungi, gye nnalayirira okuwa bajjajja bammwe,
36 wabula Kalebu omwana wa Yefune, oyo y'aligiraba; era oyo ndimuwa ensi gye yalinnyako n'abaana be: kubanga yagoberera Mukama mu byonna:
37 Mukama n'ansunguwalira nze ku bwammwe, ng'ayogera nti Naawe toliyingira omwo:
38 Yoswa omwana wa Nuni, ayimirira mu maaso go, oyo aliyingira omwo: mugumye omwoyo; kubanga ye aligisisa Isiraeri.
39 Era n'abaana bammwe abato, be mwayogera nga bagenda okuba omwandu, n'abaana bammwe, abatamanyi leero birungi newakubadde ebibi, bo baliyingira omwo, era ndigibawa bo, era baligirya.
40 Naye mmwe mukyuke mutambule mu ddungu mu kkubo eriyita mu Nnyanja Emmyufu.
41 Ne mulyoka muddamu ne munnamba nti Tusobezza ku Mukama; tunaayambuka ne tulwana, nga byonna bwe biri Mukama Katonda waffe bye yatulagira. Ne mwesiba buli muntu ebibye ebyokulwanyisa, ne mwanguwa okulinnya ku lusozi.
42 Awo Mukama n'aŋŋamba nti Bagambe nti Temulinnya so temulwana; kubanga nze siri mu mmwe; muleme okugobebwa mu maaso g'abalabe bammwe:
43 Awo ne njogera nammwe, ne mutawulira; naye ne mujeemera ekiragiro kya Mukama ne mukwatibwa amalala, ne mulinnya ku lusozi.
44 Awo Abamoli abaatuulanga ku lusozi olwo, ne bafuluma okubalumba ne babagoba, ng'enjuki bwe zikola, ne babakubirakubira ku Seyiri okutuusa ku Koluma.
45 Ne muddayo ne mukaaba amaziga mu maaso ga Mukama; naye Mukama n'atawulira ddoboozi lyammwe, so n'atabategera kutu.
46 Awo ne mutuulira mu Kadesi ennaku nnyingi, ng'ennaku bwe ziri ze mwamalayo.


text:
NSABA minisitule ekola ku nsonga z’abakozi mu ggwanga okulongoosa mu nkola yaayo. Kirabika mugayaalirira nnyo okulondoola abakozi era abamu musigala mukyabawa omusaala wadde bafudde.
Etteeka ligamba nti omukozi awezezza emyaka 60 alina okuwummula wabula osanga bangi nga bakyaliyo. Abakozi abamu batuuka n’okufuna be bagulirira ne bakyusa mu biwandiiko bye bassaayo ku ntandikwa balage nti tebannaweza myaka giwummula.
Weesanga omuntuakoze n’aweza n’emyaka 70.Obuzibu obuva mu kino buli nti omubiri guba mukoowu nga tegusobola kukola mangu.
Kino kivuddeko ensobi nnyingi okukolebwa n’emirimu okutambula akasoobo. Tetugaanye abakozi abo bayinza okuba abalungi naye balina okuwummula waakiri ne basigala ng’abawabuzi. Mulina okuyingiza abavubuka abato bano ne babayamba okubatendeka nga bakyalina
ku maanyi.
Enkola embi y’evuddeko okuvumaganya ne Gavumenti nti tefaayo ku bigenda mu maaso
mu kitongole.
Ivan Mugabi,
Kibuye.


text:
Bya LUKE KAGIRI
DDEREEVA wa loole ya bbiya eyagudde ne yeefuula ku luguudo lw’e Mityana e Ttamu attottodde engeri gye yasimattusseemu.
Lt. David Wasswa eyawummula amagye, agamba nti yabadde ava Ntoronko ng’adda Jinja ng’atisse kuleeti za bbiya enkalu eziwera 1500 loole nnamba UAS 160D ey’ekika kya Scania, n’emutabukako.
Agamba nti yavudde ku luguudo ne yeerindiggula mu kikko e Ttamu oluvannyuma n’ekwata omuliro n’esirikka.
Wasswa yagambye nti yasoose n’agezaako okugikanika ng’eriko waaya ezaabadde zeegatta n’azitereeza.
“Nabadde nziramu okusimbula kwe kulaba nga zizzeemu okwegatta. Emmotoka yannemeredde n’eva ku luguudo n’egwa mu kikko ne yeefuula.
Natandise okunoonya bwembukamu nga siraba olwo omuliro ne gutandika okwaka. Oluvannyuma nnayise mu ddirisa ne nfuluma,’ Wasswa bwe yategeezezza.
Mu mmotoka, Wasswa yabaddemu ne munne Gerald Mugerwa, bwe bakola ng’ono teyategedde bwe yadduse.
Yadde ng’akabenja kano kaaguddewo ku ssaawa munaana ogw’ekiro, ababiri bano bazzeemu okulabagana ku ssaawa mukaaga ogw’emisana nga bali ku poliisi e Mityana.
“Akabenje kano ka kubiri nga mpona okufa. Ogwasooka twali mu nnyonyi nga nkyali mu magye, nga twalimu abajaasi abawera 60 kyokka ne tuwonamu babiri ffekka,” bwatyo bw’agamba.
Wabula abatuuze baagufudde mugano kunyagulula amacupa agaabaddeko nga bakira eyaka oludda olumu ng’olulala bwe babbako ebyabaddeko omwabadde n’okusumululako ebyuma.
Omuduumizi wa poliisi e Mityana, Henry Kintu yagambye nti batandise okunoonyereza okuzuula ekituufu ekyavuddeko akabenje kano.


text:
Bya Procopios Lumu
Ekibuga Maggyo kisangibwa mu massekkati g’ekizinga Buvuma era kye kibuga ekikulu mu disitulikiti y’e Buvuma.
Okutuukayo olinnya takisi, ekidyeri ate n’oddamu n’olinnya takisi. Okuva mu kibuga Kampala okutuuka ku mwalo e Kiyindi ziri mayiro 60. Okuva ku mwalo e Kiyindi okozesa ekidyeri mw’omala essaawa emu n’otuuka ku mwalo omulala e Kirongo. Okuva e Kirongo okutuuka e Maggyo okozesa takisi oba bodaboda nga waliwo akatemerero ka mayiro 9.
Erinnya Maggyo lyatandika litya?
Mbuubi agamba: Kigambibwa nti Maggyo kyava ku babumbi nga bano baali bakyala. Abakyala abo baabumbanga ensuwa naye ng’ensuwa nnyingi zaatika. Noolwekyo, mwavaamu engyo nnyingi ate nga nnene olwo ne bagayita “AMAGGYO” era awo we waava erinnya Maggyo ne lituumwa akabuga ako n’okutuusa leero.”
Buvuma limu ku masaza ga Buganda agasangibwa ku nnyanja Nalubaale. Liri ku nsalo ezaawula Buganda ne Busoga mu buvanjuba bwa Uganda era nga kati disitulikiti eyeetongodde.
Essaza lino likulemberwa Omukungu wa Kabaka, Ssaalongo Gregory Katende Mbuubi ng'atuula ku mutala Maggyo era nga we wali embuga ye w’asinziira okuweereza Buganda.
Essaza lino kigambibwa nti tekyali kitundu kya Buganda era kyalimu abantu abaayitibwanga ABAZINGA ABAGGWE leero abayitibwa Abavuma.
Omukungu atwala essaza lino, Mbuubi agamba nti: Ku mulembe gwa Ssekabaka Mukaabya Muteesa I erinnya Buvuma lyaliwo nga n’ebigambibwa nti Abavuma baavuma Kabaka tebinnabaawo. Wabula oluvannyuma nga bamaze okuvuma Kabaka nga bwe kigambibwa baayongereza ku lukulu abantu ne bagamba nti wamma ddala bano Bavuma.
Disitulikiti ekulemberwa Adrian Wasswa Ddungu ate Meeya ye Mulangira Hillary Ssimbwa.
Ebizibu byayo:
Balina ebizibu omuli obutabeera na kaabuyonjo zimala batuuze. Ssentebe wa L.CV, Adrian Ddungu agamba: Okusima kaabuyonjo emu kitwala obukadde 26 olw’enkula y'olubalama n’ebikozesebwa bizibu okufuna.
Wadde enguudo zaabwe nnungi, entambula nzibu. Okuva e Kirongo balina takisi bbiri n’ekidyeri kye bagamba nti kifuuse ganyegenya ne bodaboda.
Ebyobulamu: Balina amalwalaro 5 kyokka eriyo n’obulwaliro bw’abantu ba bulijjo obutunda eddagala. Amazzi balina aga taapu ne nayikonto.
Ebyokwerinda: Balina obubbi omuli okubba obutimba bw'abavubi ne yingini z'amaato naye bagamba nti poliisi ebayambye nnyo okukendeeza ku bubbi.
Ebyenjigiriza: Eriyo amasomero ga pulayimale 34 nga ku gano 20 ge ga gavumenti. Kyokka erya siniya balina limu lyokka erya gavumenti nga liri mu mbeera mbi ddala n’ag’obwannannyini 3.
Bizinensi ezikolebwayo: Bannamaggyo bakakaalukanyi era bakola emirimu omuli okulima, okuvuba n’obusuubuzi. Basinga kulima muceere, kasooli ne bbogoya
Bookya amanda n’okugasuubula.


text:
OKIMANYI okumanyiira okungi nga bwe kuzaala obutatya? Kijja kuba kibi nnyo Abaganda bwe banaamanyiira ennyo Kabaka waabwe ne kibaleetera obutakyamutya.
Abaganda bakyayira ddala eky’okumanyiira Kabaka waabwe era kyebava bamuyita “ Nyanja temanyiirwa”.
Ate bamutya nnyo era mu kumutya kye bava bamuyita “Empologoma” nga amugeraageranyiza ku nsolo ey’ekitiibwa ennyo.
Naye ebyakoleddwa mu Lubiri lw’e Mmengo nga Kabaka alabise eri Obuganda ku mikolo egy’okukuza emyaka 20 bukya atikkirwa ngule, ebyakoleddwa mu maaso ge biswaaza nnyo.
Byabadde bibi nnyo naddala bwekiba nti byakoleddwa mu Lubiri ensibuko y’empisa n’ebyemizo egy’obuntubulamu.
Ate era byabadde bibi naddala okukolerwa mu maaso g’abagenyi ba Kabaka abaavudde e Buule n’e Bweya, omwabadde ne Pulezidenti Museveni.
Ng’oggyeeko eky’okuba nti Kabaka yennyini ye yakkirizza era n’asaba omugenyi we Pulezidenti Museveni ayogereko eri abantu be kyokka Museveni ne bamufuguma ng’ayogera, kyokka kyabadde kibi ddala.
Katikkiro Mayiga okusituka n’abakomako basirike ne beerema ne bagenda mu maaso n’okukola effujjo lyabwe, ekyo nakyo kyabadde kibi.
Ebyo okuba nga byakoleddwa mu Lubiri kiraga ebivudde mu Lubiri okulujaajaamya ennyo ne luva ne ku mpisa ez’olubiri.
Kirabika ng’enkuuka z’emmotoka ez’empaka ezivugirwa mu Lubiri olwo, era ezikombooza abantu aba buli ngeri era ab’empisa ennungi n’ab’envundu, okwo n’ossaako ne
ttabbulu ezirukubirwamu ekyo kireetedde bangi okulumanyiira era n’obutakyalussaamu kitiibwa.
Okumanya ng’olubiri luweebuddwa nnyo, ku mulundi guno waliwo n’abantu abaakwatiddwa nga banyaga ebya bandi, kyokka ne bakubwa bukubwa era omu oba babiri ne battibwa.
Nazzikuno ng’abamenyi b’amateeka bwe bakwatirwa mu Lubiri nga bakwasibwa abambowa (be baserikale) abo ne babawaayo okuwozesebwa n’okubonerezebwa.
Naye olw’okuba kati mu nsi mulimu okutwalira amateeka mu ngalo, okwo era kwe kuyingiziddwa mu Lubiri lwa Kabaka!
Wo ayi Mzee Zedde ng’alabye ennaku! Kale oba abantu badobonkanye badobonkane, naye
kunaaba kudobonkana nnaba ki omuntu okutakuteekamu wadde akatya Kabaka n’otuuka okukola ebikolobero mu maaso ge?
Nedda, nedda wateekwa okubaawo eky’amangu ekikolebwa. Katikkiro Mayiga kulemberamu, ne Jjajja Nakirembeka Waliggo kulembera Abataka, mubakane n’ogw’okuzza empisa entuufu mu bantu ba Kabaka.
Bwe kitaabe ekyo Obuganda bujja kuggwaawo. Sikulimba vva mu by’okuwalaaza empaka n’okwegumyagumya.


text:
Bya FREDERICK KIWANUKA NE MUSA BALIKOOWA
BW’OTUUKA mu kabuga k’e Akokoro, ezaalwa eyaliko pulezidenti wa Uganda Apollo Milton Obote tolema kujjukira lugero lw’Ekiganda oluganda nti ‘Ezivaamu omukulu zangaala!’
Akokoro kabuga akaavuga ennyo mu biseera gavumenti ya UPC we yabeerera mu buyinza. Wabula kati kaafuuka matongo, omutali kisanyusa na kimu. Buli wamu nsiko na bifulukwa .
Mulimu akaduuka ak’ekisaazisaazi kamu, temuli loogi ,birabo bya mmere wadde bbaala ezitegeerekeka.
Bbaasi emu yokka eyita mu Akokoro ng’eva e Apac okudda e Kampala ,bw’ekuleka olina kugirinda nkeera.
Ate bw’oba ogifunye ekutwalira buwanana. Olaba temuli bodaboda!
Akokokoro kasangibwa mu ssaza ly’e Maruzi mu Disitulikiti y’e Apac, mu Lango.
Mu butuufu Akokoro si kabuga wadde nga omugenzi Obote yakawaananga nnyo ,n’atuuka n’okukayita ‘ Akokoro City’
Bw’oba tolinnye bbaasi emu yokka eyitirayo, olina kulinnya bbaasi oba takisi yonna ekwata olugenda mu mambuka ga Uganda n’oviiramu ku mailo nnya ng’onootera okutuuka e Kigumba mu Disitulikiti empya ey’e Kiryandongo.
Awo linnya bodaboda ekutwale ku mwalo gw’e Masindi Port oguli ku nnyanja Kyoga.
Ejja kukuggyako 2,000/- oba 3,000/-. Masindi port w’osanga ekidyeri ekikusomosa ne kikutuusa ku mwalo e Kungu mu Apac.
Ekibi okuva awo tewali takisi, mpozzi ng’obadde wa mukisa n’osanga agendayo n’akutwalako.
Bwe kitaba ekyo olina kwepekeca olugendo lwa mayiro 25! Owa bodaboda akuggyako wakati wa 15,000/- ne 20,000/-.
Naye nga bwe bagamba nti, ‘Ofunda n’omuliika n’akukuliza abaana!’
Akokoro ky’ekifo Dr.Apollo Milton Obote we yazaalibwa mu maka ga kitaawe omugenzi Stanley Opeto mu 1925 .
Ku kyalo kye kimu Obote kwe yaziikibwa mu 2005
Wano Obote we yava n’agenda okusoma n’oluvannyuma n’ayingirira ebyobufuzi mwe yayita okututumuka amale afuuke Katikkiro wa Uganda eyasooka n’oluvannyuma awambe obuyinza mu 1966.
Omugenzi Idi Amin bwe yamaamulako Obote mu 1971, Akokoro kye kimu ku bifo gye yasooka okutuuka nga yaakamala okulayizibwa, n’agumya eng’anda za Obote nga bwe yali tagenda kubatuusaako kabi konna.
Ng’oggyeeko akalwaliro akali ddaala lya Health centre 3 n’ekitebe kya ggombolola ya Akokoro byombi ebizimbiddwa ebiseera bino, tewali kiraga nti w’ozze kabuga.
Ng’oggyeeko ennyumba emu yokka ekyali empya, Gavumenti gye yaakazimbira musajjamukulu Obadia Akaki (89) muganda wa Obote akyali ku nsi, n’endala nnyina wa Obote mwe yasulanga , mu Akokoro temuli kizimbe kirabwako.
Amalaalo ga Obote gamaze okuyooyootebwa.
ABATUUZE
Abatuuze b’e Akokoro tebanguyira muntu mupya ate bw’oba tomanyi Lulang’o kiyitirira.
Okyama awaka n’okonkomalira mu luggya nga tewali akunyega ,ng’ate oluusi bakwekweka.
Naye waliwo abamu b’osobola okuggyako emboozi ng’era okusinziira ku bataka abamu be nayogeddeko nabo , Obote teyagendangako waabwe ekiseera kye yabeerera mu buyinza.
Bagamba nti baamulabako omulundi gumu gwokka.
Kumpi Akokoro yali wa Kika kimu ekya Oyima Obote mw’ava.
Ng’oggyeeko Obote ,kitaawe Stanely Opeto , nnyina wa Obote ne jjaajjaawe Ibrahim Akiki, waliwo n’abekika abalala abaziikiddwa mu Akokoro.
Mu bifulukwa ebiri mu kabuga Akokoro wakati, mwe muli agaali amaka g’omugenzi Adoko Yamukuto eyali kitaawe wa Obote omuto .
Ekifulukwa ekirala gaali maka ga kitaawe wa Obote agoookubiri mwe yabeeranga ne mukyala we ataali nnyina wa Obote.
Kitaawe wa Obote ,Stanley Opeto ye yaziikibwa mu maka g’omu ku batabani be ayitibwa Enos Adoko nago agali mu Akokoro.
Ate muganda wa Obote omulala ayitibwa Obote Nywaruwok ,naye yaziikibwa mu Akokoro ng’ono ye ennyumba ye mwasigalamu mutabani we Jameson Onapa.
OBADIA AKAKI
Musajjamukulu Obadia Akaki (89) mukulu w’omugenzi Obote. Era Gavumenti yaakamuzimbira amaka mu Akokoro, ye Mutaka yekka akyasigaddewo ku b’enganda za Obote abali e Akokoro.
Natuuse ewuwe ku ssaawa nga 8 . Okuggyako emboozi teyasobodde kulanda nnyo engeri gye yabadde ayogera olulango lwokka nga mutabani we y’ankyusiza mu lungereza.
Ate twabadde tukyanyumya ne wabaawo eyeeyise mutabani w’awaka eyakubye essimu n’amukomako obutanyumiza bannamawulire bintu bya Kika.
Era wano Akaki yatandise okusala ku bigambo ,era n’agaana n’okumukuba ekifaananyi.
Kyokka nga nsiibula yesozze mu kisenge mw’asula n’akukunulayo ekifaananyi ekinene ekiwange mu fuleemu kye baamukuba ng’agwa pulezidenti Museveni mu kifuba.
“Museveni ye yanzimbira amaka gano era y’andabirira mu buli kimu,” bwe yaqgambye ng’andaga ekifaananyi.
ENTAANA YA OBOTE
Ebbanga lya mmita nga 300 w’osanga amaka Obote ge yazimbira nnyina ng’akyali mu buyinza , ng’era emanju waago omugenzi Obote gye yaziikibwa .
Entaana ya Obote ziri wamu n’eya jjaajjaawe Ibrahim Akaki.
Mu maka gano mulimu abakazi babiri, naye olukusa okugenda ku ntaana ya Obote oluggya ku LC oba musajjamukulu Akaki.
Gavumenti yataddeko abakozi okuyooyoota amalaalo n’okuddaabiriza ennyumba ya Obote era akulira abazimbi bano,
John Ssempebwa Mulwanyi yang’ambye nti omulimu baakugumala nga September 30.
Omulimu gw’okuddabiriza amalaalo ga Obote n’e nju ye gwassibwamu ssente Gavumenti ya Uganda mu kusika omuguwa okw’amaanyi okwaliwo wakati wa Gavumenti n’aba UPC.
Kyokka Palamenti ng’eyita mu nnamwandu Miria Kalule Obote baawangula era muka Obote y’alabirira omulimu guno.
Ssempebwa yagambye nti teri wa UPC yali atuuseeko we bakola okuva lwe baatandika omulimu guno nga 1/8/2012 okuggyako mutabani wa Obote ayitibwa Akena ne Miria Obote.


text:
Bya Ali Kizza NE JOB NANTAKIIKA
EMBEEKULO, okukaaba n’okuwoloma bye bikwaniriza mu maka ga Muky. Grace Nakyobe era oyinza okulowooza nti alina akasomero ka nassale. Kyokka bano baba baana b’alera okwefunira ejjamba ababeera baligitira mu luggya lwe.
Nakyobe omutuuze w’e Nateete Central D agamba: Omulimu guno ngumazeemu emyaka mukaaga nga naguyigira ku mmange, Muky. Teopista Naiga gwe ntwala ng’omukugu eyantendeka endabirira y’abaana kubanga naye gwe mulimu gwe yali akola.
Natandika okulera abaana mu 2006 nga maama takyalina budde busiiba waka. Engeri nze gye nasiibangawo ng’ate abantu baleetera maama abaana ababasigalize, natandikira awo okukakkalabya omulimu guno. Abaana be nsinga okufuna babeera wakati w’omwaka ogumu n’omunaana.


text:
MU nsi mulimu abasajja abajega. Bano obujega buno babutuusa ne mu laavu nga tasobola kusoma bubonero bwa muntu amwagala.
Obadde okimanyi nti ne bwe yeebikka n’omukazi mu buliri asigala kyekubagiza n’okwebuuza oba omukazi akkirizza okunyumya naye akaboozi?
Ab’ekika kino, era bamenya nnyo abaagalwa baabwe emitima. Omukazi ne bwamutonera ebyenkana wa, ye asigala talaba nti omukazi ono asaba mukwano.
Batabani, kye mulina okumanya nti abakazi tebalinga basajja nti bw’aba alina ky’ayagala akikugamba.
Akozesa bubonero na maaso n’osalawo kiki ekiddako. Abeera ayagala nnyo okukusisinkana, okutambulako naawe n’okukyalira w’osula era bw’atuuka ku buliri bwo yeebaka mu ngeri esaba omukwano.
Kati bw’olemwa okubaako kye weekolera bw’akuyita ffala ng’oyomba?
Ate kye mulina okumanya nti si buli kintu nti okifunira ku mukeeka. Ebimu olina okuteekamu obudde, ssente, amaanyi okulaba ng’atuuka ku kyoyagala.
Kati mbasaba mukomye obujega mu bintu bya laavu, bannaammwe mubawe kye baagala munyumirwe obulamu…


text:
Bya Ssennabulya Baagalayina
OKUTONDEBWAWO kwa Disitulikiti empya ezaakutulwa ku Masaka okuli Kalungu, Bukomansimbi ne Lwengo kwakosa nnyo ebyenfuna bya Masaka.
Bukomansimbi y’esingamu abalimi b’emmwaanyi,kwegatta ensuku mu bitundu bya Kibinge ne Bigasa n’egobererwa Lwengo nabo abalina ensuku, emmwanyi n’emmere ey’ebika ebirala.
Bukomansimbi ne Lwengo balina ennyingiza eya buli lunaku mwe baggya ssente ezisobola okuwagira ensawo za Disitulikiti zaabwe okukira ku Kalungu ne Masaka gy’otasing’aana butale bw’ebirimiddwa ku makubo nga biggyiddwa mu bo bennyini.
Wabula Masaka yo enkizo gy’erinawo ng’era kw’esibidde n’olukoba gy’emyalo egiwerako gye yasigaza ku kunnyanja Nalubaale. Egy’amaanyi kuliko egy’e Bukakatta egikulemberwa Lambu.
Bukatta alina Lambu,Kaziru, Makonzi, Kacanga, Mitondo, Kisuku, Nakigga ng’ate Namirembe, Ddimo n’emirala gising’anibwa mu ggombolola y’e Buwunga, Kyesiiga ne Kyanamukaka.
Wadde nga mu nkola entuufu, omulimi oba omusuubuzi okufuna amagoba obulungi asooka n’assaamu kye wandiyise ‘kapito’ , bo abakulira disitulikiti y’e Masaka si bwe bakola!
Emyalo egisinga giragajjaliddwa nnyo ng’amaaso basinga kugassa ku Lambu, Namirembe ne Ddimo.
Bw’owulira omwalo gw’e Nakigga nga gwogerwako kikuleetera okusikirizibwa ogutuukeko naye ekikuggya enviiri ku mutwe, Disitulikiti yakoma ku kuguzimbako kaabuyonjo yokka eyomulembe!
Ekirala yabasimirayo nnayikonto esikira amazzi okumpi naye bwe baagitegeeza nti amazzi ebawa ge batasobola kukozesa teyabawuuna okusinziira ku Mw. Fabiano Matovu aludde ng’avubira ku mwalo guno.
Mu kujjula kwa Nalubaale okuliwo, amazzi bwe gabooze ne gaseeseetula emyalo n’abe Nakigga baakugabanyeeko, amazzi bwe gaatwaliddemu obuyumba bwabwe we babadde bagobera ne wajjula nga tebakyagoberawo.
Matovu agamba nti Nakigga gwa dda nnyo ng’ekyagutuumya erinnya eryo kwe kubeera ku kasongezo k’ekikono kya Nalubaale ng’obugazi obukyetoolodde bwa lusaalu ng’alengeredde ewala kimulabika ng’omugga.
Agattako nti Nakigga olw’okuba ku lubuubuuto lw’ennyanja yandibadde n’ebyennyanja bingi kuba gye bizaalira, naye biremesebwa olw’okukangibwa abavuba emisana nga bakozesa ttayikuuni, abatabiwa mirembe buli kiseera ne bibeera mu ddukadduka.
N’awa amagezi nti mu kutaasa ennyanja yaffe Nalubaale, wandisiddwaawo amateeka agakugira okuvuba kw’emisana ne kisobozesa ennyanja okuwummulako n’ebyennyanja ne bisobola okuzaala obulungi.
Amagezi amalala g’awa y’ennyanja okusalibwangamu ebibanja okwefanaanyirizaako ng’amalundiro naddala aga ‘Zero Grazing” n’efuulibwa enkolaku buli myalo nti ekibanja gundi kisibiddwa obutavubibwamu okumala akaseera waakiri ka myezi esatu.
Matovu agamba nti we basumululira ekitundu ekyo ng’ebyennyanja bikuze olwo ng’ekitundu ekirala kissibwako nnatti . “Enninga baandigitadde ku b’obukiiko bw’emyalo n’obwa BMU ne babuuzibwa wa obwennyanja buno gye nuyita sso nga be basookerwako okukuuma nalubaale,” bw’agamba.
Henry Gitta, akiikirira omuluka gw’e Ssunga ku Ggombolola e Bukakatta naye awagidde eky’okuwera abavubaemisana n’abavubisa obutimba bwa ‘manyala’ nti be balemesa Nakigga okubaako ebyennyanjamu bungi.
Gitta yeegatibwako abavubi Charles Mugunga,Tonny Ssegujja, Maria Mungu Katongole ne Gerald Birimuye ne beemulugunya olwa Disitulikiti y’e Masaka okubasuulirira n’etebakolera luguudo lubatuusa ku mwalo.
Ssentebe wa Nakigga, Mw. Joseph Kintu agamba nti okw’enkuba, mmotoka tezituuka ku nakigga. Beetaagayo eddwaaliro n’essomero n’abavubi okuwolebwa ku ssente.


text:
Bya LUKE KAGIRI
ABASUUBUZI abakolera mu katale akapya ak’e Busunju basabye abakulembeze ba disitulikiti y’e Mityana okubakyusiza akatale kano kateekebwe mu kifo ekirala ekirungi nga bagamba nti kaazimbibwa mu lutobazzi.
Baategeezezza nti, abakulira Busunju Town Board baabasengula ku mpaka ne babasindiikiriza okubatwala mu katale kano kyokka kali mu mbeera mbi etabasobozesa kukola bulungi.
Mu bye beemulugunyaako, bwe butaba na kaabuyonjo, okubeera mu lutobazzi ng’amazzi ganjaala mu biseera by’enkuba, obutaba na bukuumi n’amasannyalaze.
Bagamba nti n’ekifo we bassibwa tebasobola kufuna bulungi bakasitoma. Wabula Town Clerk wa Busunju, William Ssemwogerere yagambye nti kituufu waliwo ebintu bye baalina okutuukiriza naye olw’ebbula ly’ensimbi buli kimu kyayimirira.
Ssemwogerere yagambye nti waliwo entegeka ey’okutereeza akatale kano nga mu bbanga ttono buli kyemulugunyizibwako kigenda kutereera.
Yasabye abatuuze basigale nga bakkakkamu balinde abakulembeze okutereeza ensonga zino.


text:
MUZEEYI Sadala Sserwadda 65 yawemuse mu batuuze abamukutte ne bamukozesa akakalu oluvannyuma lw'okukwatibwa lubona ng'abbye ekiveera kya kabalagala.
Sserwadda akakalu baakamukozeserezza mu kkooti y'ekyalo Nabikakala ekiri mu Ggombolola y'e Bukulula mu Kalungu nga kabalagala yabbye wa Restetuta Nagiriinya e Lugalama.
Nagiriinya yalumirizza Sserwadda nti yagenze ku mudaala gwe n'agula kabalagala kyokka n’amulekawo okubaako by’atereeza mu nnyumba yagenze okudda ng’ekiveera kyonna akuuliise nakyo.
Sserwadda yagambye nti enjala ye yamubbisizza era n’akola akakalu asasule 10,000/- bamuleke.


text:
BATABANI muli mutya? Mwebale okuweereza eggwanga n’okulaga bawala bange laavu.
Eyo gye mpitira waliwo abayomba nga bagamba nti mulina olukuunya nga n’abamu muluyingiza mu kisenge.
Mulowooza nti okwegatta lubeera lutalo era mbawulira nga mwewera nti, ‘‘mwana nafunye ekyana ng’enda kukiraga, ....nkikubye enduulu era ndowooza ab’omuliraano be bannaatutaasa’’.
Naye ddala okuggyako okwerimba kiki eky’amaanyi kye muyinza okukola ku bawala bange.
Kye mulina okumanya nti abawala okutegeera nti mulina amaanyi, mubakwate bulungi n’okwolesa obukodyo batuuke ku ntikko y’omukwano.
Ebyo bye mweraga, bajja kubajeregerayo nga bwe muli babikojogo n’obutamanya kye mukola.
Ggwe obeera otya n’omuntu gw’oyagala oba gw’ogenze okuwa essanyu ate n’omukaabya amaziga. Bwe waabayo eyali akikoze abeera akulimba era oyo muyaaye.


text:
Bya RUT H NAZZIWA
VITAMIINI K, kimu ku biriisa ebyetaagibwa omubiri. Dr. Ivan Mukasa, owa St. Jude Medical Centre mu Kampala agamba nti ekiriisa kino kiyamba okukuuma omusaayi mu mbeera yaagwo entuufu okusobola okukola obulungi.
Ekiriisa kino kiyamba okukuuma amagumba nga magumu, okugogola emisuwa naddala egyo ku maaso okusobola okukola obulungi.
Emmere erimu Vitamiini K Dr.
Yasin Zziwa, owa Dama bMedicinal Herbs e Nabweru agamba nti ekiriisa kino omuntu asobola okukifuna okuva mu bika by’emmere eby’enjawulo omuli: Amapeera, amagi, soya, enva endiirwa naddala eza kiragala nga ensugga, emboga, ettimpa, eggobe, ssere, ejjobyo, doodo, nnakati, okra, cukamba, apo, ssukaaliggulu,
ekimera ky’omuwemba n’obulo n’ebirala.
Ebiva ku butaba na Vitamiini K
1 Omusaayi obuteekwata oba okuba ogw’amazzi ekiyinza okuguviirako okwekwatira mu misuwa oba okukulukuta ekisusse. Okugeza ng’ofunye ekiwundu, ng’oli mu nsonga z’ekikyala, okwerumika, okuva omusaayi mu bibuno ne mu mimiro.
2 Ofuna mangu ebituulituuli ku nmubiri naddala ng’ofunye obuvune bwonna.
3 Oyinza okufuna eddookooli naddala mu bakyala abafulumya omusaayi buli mwezi.
4 Okulumwa ng’oli mu nsonga,
5 Okuggwaamu omusaayi olw’okufulumya ennyo omusaayi ekigukendeeza.
6 Okumenyeka amagumba n’enjala.
7 Oluusi omusaayi guyinza okwekwatira mu misuwa.
8 Emisuwa okukaluba ekitaataaganya entambula y’omusaayi.
9 Ekirala omukazi ow’olubuto bwataba na kiriisa kya Vitamiini K ayinza okuvaako olubuto oba omwana okutonda nga wa bitundu.


text:
PULEZIDENTI wa FUFA, Moses Magogo yatuswazizza bwe yagambye nti empaka za CECAFA ne CHAN si bigendererwa bya FUFA!
Magogo, we yayogeredde bino ng'eyali mukama we Lawrence Mulindwa yaakalondebwa ku kakiiko ka CECAFA akafuzi!
Bwe twabadde tugenda mu mpaka zino e Kenya, Magogo yakkaanyizza n'omutendesi Micho bateekemu bapulofeesono nga baluubirira kikopo ekintu akakiiko k'ebyekikugu kye kaabadde kagaanyi!
Magogo, nga tannazaalibwa, empaka za CECAFA nga zissibwamu ekitiibwa era Uganda ng'etiibwa kyokka Magogo ekikopo olwamulemye ensonyi n'azifuula obusungu! John Semanobe, Twaha Kakaire, Denis Obua ne Lawrence Mulindwa, CECAFA bazze baziteekamu ekitiibwa ne bakukumba ebikopo.
Mulindwa, CECAFA gye yasembyeyo okutegeka e Namboole, yakola buli kimu okugiwangula era naye yateekamu abagusambira ensimbi.
N'olwekyo, Magogo yandibadde yeetondera eggwanga kiruma kyampiyoni obutayita ku 'quarter' era abazannyi nga Sserunkuma, Okwi tusaanye tubasiime okwetonda olw'omutindo omubi gwe baayolesezza.
Singa abakulira omupiira mu mawanga ga CECAFA banaavaayo ne boogera nga Magogo, CECAFA ne CHAN tebisaanewo ate nga mwe tuzimbira abazannyi?
Omuyivu David Aston olumu yagamba nti abakulembeze basaanyenga bakkirize ebiba bitatambudde bulungi kibayambe okutereeza kubanga okutereeza kiva mu kusooka kumanya nsobi.
Magogo akyasobola okwetereeza ensobi naye bw'anadda mu njogera ey'edda nti buli amugambako aba amuyeekera, alindirire kigwo ggumbya.
Leero (Lwakuna), bannamawulire mu ggwanga lwe balonda abakulembeze baabwe era nze omu ku beesimbyewo ku bwassaabawandiisi.
Olwava mu kibiina kya USPA, nayingirirawo UJA era nalondebwa nga mmemba ku kakiiko akafuzi oluvannyuma ne nfuuka omumyuka w'omuwandiisi kwe nsinzidde okuvuganya mu kifo ekyo era nsaba bannamawulire balonde UJA ezigumivu.
Pulezidenti Joshua Kyalimpa yeebazibwa olw'okutegeka okulonda era tumwagaliza birungi byereere kubanga takkirizibwa kudda mulundi gwakusatu.
kateregaya@yahoo.com
0701077016


text:
KABAKA Ronald Muwenda Mutebi II Mulangira wa Ssekabaka Sir Edward Muteesa II. Ng’ebula ennaku 62 okutuuka ku matikkira ga Ssaabasajja ag’omulundi ogwa 20 aganaabaawo nga July 31, 2013, DICKSON KULUMBA alaze engeri Ssekabaka Sir Edward Muteesa II gye yayingizibwamu mu byobufuzi ekyavaako ebizibu buya Uganda n’okutuusa kati.
TEWALI kubuusabuusa nti ensibuko y’ebizibu bya Buganda ku mulembe guno yava ku kuba nti Kabaka yayingizibwa mu byobufuzi.
Kigambibwa nti mu 1963, Ssekabaka Sir Edward Muteesa II bwe yakkiriza okubeera Pulezidenti wa Uganda, kyasanyusa nnyo Katikkiro Milton Obote n’agamban nti, ‘Oyo mmumaze!’
Kanaaluzaala yava ku kuba nti abaami ba Ssekabaka Muteesa II beekolamu ekibiina ky'ebyobufuzi ne bakituuma Kabaka Yekka ( KY). KY kino kye kyakola omukago ne UPC eyali ekulemberwa Obote ne batuusa eggwanga ku kwefuga.
KY kyatandikibwawo ku musingi gw'abantu abaali bakkiriza nti Kabaka yekka gwe mutwe gw'obukulembeze mu Buganda ne Uganda.
Baatandika kaweefube okubunyisa n'okunnyikiza kye baayita omwoyo gwa Buganda ogutafa.
Omulangira Ronald Muwenda Mutebi ng’aliko by’awandiika.
Mu ngeri eyo ne baawula ekibiina kya KY ku bibiina ebirala eby'abantu baabulijjo.
Bano baatandikawo ekibiina era ne bamatiza abantu nti Uganda yaakufugibwa Kabaka nga bwe kyali okuva ku bajjajja ffe.
Okusinziira ku kitabo Ebyafaayo n’Ebifa mu Buganda ekya Gordon Wavamunno, abayima ba KY baasomesanga ebyafaayo by'Obwakabaka bwa Buganda ne balowoozesa abantu nti Kabaka y’abatumye.
Ekigambo ekyasembangayo kyali nti, okusobola okuleka Kabaka waggulu, ekkubo lyali limu kujjukira nga wabaddewo okulonda Olukiiko olukulu olwa Buganda, Omuganda asaanye okulonda oyo yekka alina ebisaanyizo.
Okuva mu 1953, Buganda yali yeetongodde mu bintu bingi. Muteesa II bwe yawang’anguzibwa mu mwaka guno, wadde Buganda yasigala ekungubaga, kyayanguyaako
amaanyi g‘okusaba obwetwaze.
Mukulu we, Omumbejja Zalwango yafa olw'ensisi. Ng’eno Abaganda bwe balwana buli
omu mu ngeri ye, abalala baatondawo ebibiina byobufuzi nga ekya UNC ekyali kikulemberwa Ignatius Kangavve Musaazi.
Abataakwatagana na Musaazi baatondawo DP mu 1954 ate abalala ne batondawo UPU.
Ssekabaka Sir Edward Muteesa II ne Nnaabagereka Damalie.
OKULONDA KATIKKIRO
Okulondebwa kwa Micheal Kintu ku bwakatikkiro 1956 kwakyusa ebintu bingi. Kwaleetera
ne Kabaka okuyingira obutereevu mu byobufuzi.
Kintu yawandiikira Abangereza ng’abategeeza nga Buganda bwe yali yeetaga obwetwaze bwayo.
Era nabo ne bamuddamu nti obwetwaze tebaali beetegefu kubuwa Buganda yokka wabula
eri Uganda yonna ng’ekiseera kituuse!
Mu kitabo Ennono n’Enkulaakulana ekya Tarsis Nsobya, agamba nti Katikkiro Kintu, olutabaalo yalulumba n’endowooza nti Buganda bw’eweebwa obwetwaze ne yeefuga, yali esobola okuteesa ne balirwana baayo abaali mu kipooli ky’Omuzungu ne bakola eggwanga erinaatambulira ku nfuga ya Federo.
Sir Edward Muteesa mu Lubiri lwe e Mengo.
Katikkiro Kintu yateesa nti endagaano Buganda gye yasooka okukola n’Abangereza mu 1893
yali wakati wa Ssekabaka Mwanga II, Abaganda n’Abangereza, ebitundu ebirala tebyagiriimu. Kyokka ekyo Abangereza tebaakiddamu.
Mu kulonda kwa 1958, UNC yeegatta ne UPU ne bakola Uganda Peoples’ Congress ( UPC), ate mu 1960 Jolly Joe Kiwanuka n’akunga banne ne basuula Musaazi mu lukiiko olwali e Mbale ne balonda Obote.
Mu kulonda kwa 1961, abantu abasinga mu Buganda baagaanibwa Olukiiko lw’e Mmengo okwetabamu okutuusa ng’ensonga y’ekifo kya Kabaka mu nsi ey’awamu ( Uganda) kimaze okulung’amizibwa.
Kyokka ekyo tekyalobera kulonda kubaawo, era byaggwa Ben Kiwanuka owa DP y’ali ku ntikko era n’alondebwa okuba Chief Minister.
Endowooza ya Ben Kiwanuka n’ekibiina kye yali yabutateeka Kabaka wa Buganda mu byabufuzi mu ngeri yonna kubanga ye ky’ekitikkiro ekirina okugatta Abaganda bonna.
Omumbejja Dorothy Nassolo ne jjajjaawe Ssekiboobo Ham Mukasa.
Katikkiro Kintu n’Olukiiko baalonda akakiiko ka Buganda Constitution Committee okwali bano Katikkiro Kintu, A. D. Lubowa, Amos K. Sempa, Walugembe, Dr. Muwazzi, Dr. Lumu ne Leonard Basudde.
Ssekabaka Muteesa II yaleka abaana awamu 17 naye ng’eddaame lye lyalaga abaana mwenda kubanga yalikola mu 1956, ate nga waliwo abaddako.
Bano be baana ba Muteesa II.
1. Dorothy Namukaabya Kabonesa Nassolo
2. Sarah Nandawula Kagere
3. Agnes Christine Nabaloga.
4. Alice Zalwango Mpologoma
5. Robert Kimera Masamba Kiweewa
6. David Golooba
7. Ronald Muwenda Mutebi
8. Micheal Ndawula
9. Mukarukidi Dina Kigga
10. Patrick Nakibinge
11. Herbert Kagulu Kateregga
12. Diana Balizzakiwa Muggale Teyeggala
13. Richard Bamweyana Walugembe
14. Jane Muchwa Mpologoma
15. Yusuf Ssuuna
16. Gertrude Nabanaakulya
17. David Wasajja


text:
Esyogazeti esye Watchtower n’esye Awake!
Esyogazeti syethu esiseghemere okwa Biblia syangana lhusibwa okwa muthahulha wethu omwa mibughe eyilhabire omu 150. E Watchtower yikathukanganaya ebikabya omwa kihugho nga bikamanyisayaki erikwamana n’amaminyereri we Biblia. Yiri mw’engulhu yuwene ey’Obwami bwa Nyamuhanga eyikahumulikanaya abandu kandi yikawathikaya abandu erikirirya omu Yesu Kristo. E Awake! yikakanganaya ngoku thwanga ghumira ebitsibu ebya munabwire kandi ngoku thwanga yikethera omulhaghe w’Omuhangiki wethu ow’ekihugho eky’obuholho n’obwiranda.


text:
Essuula 1
1 Engero za Sulemaani mutabani wa Dawudi, kabaka wa Isiraeri:
2 Okumanyanga amagezi n'okuyigirizibwanga; Okwawulanga ebigambo eby'okutegeera;
3 Okukkiriza okuyigirizibwanga okukolanga eby'amagezi, Obutuukirivu n'okusalanga emisango n'okugobereranga ensonga;
4 Okuwanga abatalina magezi obukabakaba, Omulenzi abeerenga n'okumanya n'okuteesa:
5 Ow'amagezi awulire yeeyongerenga okuba n'okuyiga; Era omusajja alina okutegeera afune okuteesanga okutuufu.
6 Okutegeeranga olugero n'ekifaananyi; Ebigambo eby'abagezigezi n'ebikokko byabwe.
7 Mu kutya Mukama okumanya mwe kusookera: Naye abasirusiru banyooma amagezi n'okuyigirizibwanga.
8 Mwana wange, wulira okuyigirizanga kwa kitaawo, So tova mu tteeka lya nnyoko:
9 Kubanga binaabanga ngule ya kisa ku mutwe gwo, N'emikuufu egyetoolodde obulago bwo.
10 Mwana wange, abalina ebibi bwe bakusendasenda, Tokkirizanga.
11 Bwe boogera nti Jjangu tugende fenna, Tuteege omusaayi, Tugwire mu kyama ataliiko musango awatali nsonga;
12 Tubamire nga bakyali balamu ng'amagombe, Era nga bakyali balamba ng'abo abakka mu bunnya;
13 Tuliraba ebintu byonna eby'omuwendo omungi. Tulijjuza ennyumba zaffe omunyago;
14 Oneekubira akalulu wamu naffe; Fenna tunaabanga n'ensawe emu:
15 Mwana wange, totambuliranga mu kkubo wamu nabo: Ziyizanga ekigere kyo okuyitang mu lugendo lwabwe:
16 Kubanga ebigere byabwe bidduka mbiro okugoberera obut Era byanguwa okuyiwa omusaayi.
17 Kubanga bategera bwereere ekitimba, Ennyonyi yonna ng'ekiraba:
18 Era abo bateega omusaayi gwabwe bo, Bagwira mu kyama obulamu bwabwe bo.
19 Bwe gatyo bwe gabeera amakubo aga buli muntu eyeegomba amagoba; Gaggyawo obulamu bwa bannyini go.
20 Amagezi googerera waggulu mu luguudo; Galeeta eddoboozi lyago mu bifo ebigazi;
21 Googerera waggulu mu kifo ekikulu eky'okukuŋŋaaniramu; Awayingirirwa mu miryango, Mu kibuga mwe galeetera ebigambo byago:
22 Mmwe abatalina magezi, mulituusa wa okwagalanga obutaba na magezi? N'abanyooma okusanyukiranga okunyooma, N'abasirusiru okukyawanga okumanya?
23 Mukyuke olw'okunenya kwange: Laba, naafukanga omwoyo gwange gye muli, Naabamanyisanga ebigambo byange.
24 Kubanga mpise, mmwe ne mugaana; Ngolodde omukono gwange, so tewali muntu assizzaayo mwoyo;
25 Naye mujjuludde okuteesa kwange kwonna, So temwagadde kunenya kwange n'akatono:
26 Era nange ndisekera ku lunaku kwe mulirabira ennaku; Ndikudaala entiisa yammwe bw'erituuka;
27 Entiisa yammwe bw'erituuka ng'omuyaga, N'ennaku ze muliraba bwe zirijja ng'embuyaga ez'akazimu; Okweraliikirira n'obubalagaze bwe biribajjira.
28 Kale bwe balinkaabira, naye siriddamu; Balinnoonya nnyo, naye tebalindaba:
29 Kubanga baakyawanga okumanya, So tebeerobozanga kutya Mukama:
30 Tebaayagalanga kuteesa kwange n'akatono; Baanyoomanga okunenya kwange kwonna:
31 Kyebaliva balya ku bibala eby'ekkubo lyabwe bo, Ne bakkuta enkwe zaabwe bo.
32 Kubanga okudda ennyuma okw'abatalina magezi kulibatta, N'okulaba omukisa okw'abasirusiru kulibazikiriza.
33 Naye buli anaawuliranga nze anaabeeranga mirembe, Era anaatereeranga nga tewali kutya kabi.


text:
Bya PADDY BUKENYA
OMUKAZI eyayokezza omwana we ekidomola ng’amulanga okubba emitwalo ebiri akwatiddwa poliisi y’e Buwama.
Josephine Zalwango 23, omutuuze w’e Ssenyondo mu Ggombolola y’e Buwama mu Mpigi yakwatiddwa poliisi y’e Buwama olw’okwokya omwana we Harriet Nantumbwe 8, n’amutuusaako ebisago ku mubiri.
Zalwango okutonnyeza Nantumbwe ekidomola kyaddiridde okubulwa emitwalo gy’ensimbi ebiri ng’ateebereza okuba nga ye yazibbye.
Yamutonnyeza mu mugongo, ku mikono ne ku lubuto. Yalabye abambuse n’amutwalako mu ka kiriniki k’oku kyalo n’abalimba nti yaggyiiridde mu nju.
Abatuuze be baabagulizza ku poliisi n’ekwata Zalwango. Akola ku nsonga z’abaana ku poliisi y’e Buwama, Navita Naima yagambye nti Zalwango yagguddwaako omusango gw’okutuusa
obuvune ku mwana we ku fayiro nnamba SD:22/05/01/2014.


text:
OMUKWANO okuwangaala buli muntu alina by’ayagala okufuna n’okumukolera ng’ali mu kisaawe ne bw’aba akivuddemu.
Atamanyi bya kukolera munne naddala omusajja ng’avudde mu kisaawe ky’ekiseera weekwate pulogulaamu y’Akasaale k’Omukwano ebeerawo buli lwa Ssande ku Bukedde Ttivvi nga bassenga Annet Nandujja, Halima Namakula ne kkojja Abbey Kabanda bakubaganya ebirowoozo ku nsonga z’ekisenge n’amaka.
Nandujja yagambye nti omusajja ayagala nnyo okumubudaabuda ng’avudde mu kisaawe era bw’otomuwa budde weesanga n’oluzannya oluddako lumulemye.
Naye singa omufaako ebinywa ne byegolola bulungi tewaba kimulemesa kuzannya mulundi gwa kubiri.
Ye Kabanda yayongeddeko nti munno yeetaaga kulongoosa bulungi n’omuleetera n’akatunda akannyogoga naye amanye nti by’akoze omukazi osiimye bulungi.
Naye bw’alaba nga tomufuddeeko ng’abyeviirako. Abamu kibaleetera n’okufunayo abakyala abalala abamanyi kigambo ku buddabudda kye kitegeeza mu mukwano.
Era n’ayongerako nti kiba kirungi buli muntu okubuuza munne ekintu ekimunyumidde n’ekitatambudde bulungi. Kino kibayamba omulundi oguddako buli omu n’asobola okusanyusa munne.
Wabula yagasseeko nti omukazi naye yeetaaga okufiibwaako mu ngeri ey’enjawulo omuli okumwebaza emirimu gyonna n’okumukakasa nti ekijjulo kikuwoomedde.


text:
PHERRI Kim ng’amannya ge amatuufu ye Pherrie Urum Kimbugwe, asuddewo omulimu
gw’obwogezi bw’ebbaala ya Gurvnor n’asalawo okwemalira ku kuwembejja bba.
Kigambibwa nti okuva Pherri lwe yayanjula bba, Abdul Lubwama mu bazadde be, abadde takyalina
budde bwa mirimu.
Agavaayo gagamba nti ku Lwomukaaga luno, lw’akoma okukola mu Gurvnor era nti agenda mu Amerika gy’agenda okubeera ne bba.
Omanyi Lubwama ne Pherri balina obutuuze bwa Amerika era gye baakulira. Bino Pherri yasoose kubissa ku mukutu gwe ogwa Facebook n’ategeeza nga bwe yasazeewo alekulire oluvannyuma
n’akikakasa era nga kati bbaala eno enoonya muntu mulala agenda okukola omulimu gwe.


text:
BAKULU bannange muli mutya? Mwebale emirimu n’okuweereza eggwanga. Ekituufu kiri nti ebula mbale tutuuke ku mazaalibwa ga Mukama waffe Yesu Kristu.
Lunaku lukulu era nkimanyi nti mutandise okulwetegekera. Bakulu bannange abamu mufumbye Ssekukkulu eziwera nga n’abamu emmere gye mwefumbidde tekyabawoomera nga mulabika mwagala kukyusaako.
Ekyo nkiraba era kye kiseera mulowooze ku by’okugendako ‘awutu’ mu ggandaalo lya Ssekukkulu naddala famire yo bw’eba si nnene nnyo.
Oyinza okugikwata n’ogiteeka mu mmotoka ne mugenda mu wooteeri oba bbiici ne muliira eyo ekyemisana nga bwe musanyuka.
N’oluusi muyinza n’okufuna ebisulo ne musulayo okukyusa ku mbeera. Omanyi nammwe mwetaaga okufuna eggandaalo nga mwesonyiwa okukola emirimu ng’okufumba.
Ate ennaku zino tulina wooteeri ezifumba emmere etali ya bulijjo ng’ey’Ekiyindi, Abachina nga muyinza okusalawo okulya eyo. Mbasaba mweggyemu n’endowooza nti wooteeri y’abenzi bokka.
Ate mutambuleko n’obuyimba obuseneekerevu, firimu n’ebirala ebijja okubayamba okubateeka mu mmudu.
Wabula bino okubituukako muteekwa okuba nga mukwatagana bulungi nga famire era buli omu asuubirwa okuteemu ky’aba asobodde eggandaalo libanyumire.


text:
Bya HUSSEIN BUKENYA NE Hasfah SSONKO
OLUVANNYUMA lw’endagaano ye okuggwaako mu Red Bull Salzburg eya Austria mw’abadde azannyira, eyali kapiteeni wa Cranes, Ibrahim Sekaggya ttiimu y’e Colombia emuwadde endagaano.
Expreso Rojo ey’ekibinja ekyokubiri ye yakkaanyizza ne Sekaggya agizannyire ku ndagaano ya myaka ebiri. Kkampuni ya Profi Sports Management ekola nga kitunzi wa Sekaggya, emaze sizoni ewedde ng’enoonyeza Munnayuganda ono ttiimu gy’anaazannyira.
Sekaggya yeegatta ku Red Bull Salzburg mu 2006 ng’ava mu Arsenal de Sarandi eya Argentina ng’agizannyidde emyaka mukaaga mw’awangulidde ebikopo bya liigi bisatu n’ekya Austrian Cup kimu.
Omuzibizi ono, yaggyiddwa ku lukalala lw’abazannyi abagenda okuzannyira Salzburg sizoni ejja. KCC etokota Mpande:
Omutindo gw’omuwuwutanyi wa Cranes ne Vipers, Joseph Mpande gwolekedde okumufunira ennamba mu KCC bakyampiyoni ba liigi.
Ensonda mu KCC ne Vipers zigamba nti baatudde ku mmeeza ne bateesa ku by’okugula omuzannyi ono era agavaayo galaga nti buli kimu kigenda bukwakku.
KCC, egenda okukiikirira Uganda mu mpaka za Orange CAF Champions League, eri ku muyiggo gw’abazannyi abalungi abasobola okugiggumiza naddala ku lukalu lwa Afrika.
Kigambibwa nti balinze muzannyi ono amalirize omupiira gwa Cranes bamalirize enteeseganya.


text:
Bya Lilian Nalubega ne Dickso Kulumba
KATIKKIRO Charles Peter Mayiga awadde amagezi abantu abeegattira mu bibiina eby’enjawulo nga baabibangawo okwekulaakulanya okuba abeesigwa era abeesimbu nti kubanga kino kyokka kye kijja okusobozesa ebibiina byabwe okugenda mu maaso nga bikola era bituuke ku kigendererwa kyabyo.
“Obwesimbu kintu kikulu mu nkola y’emirimu wonna naddala abantu nga bazze wamu ne bakung’aana okubaako bye bakola okwezimba era ekisudde ebibiina bingi abaabitandika ne baawukana mu bubi kwe kubulwa amazima n’obwesimbu,” Katikkiro Mayiga bwe yagambye n’ategeeza nti abantu bwe babulwa amazima nga bakola ne
bye bakola tebivaamu makulu.
Katikkiro amagezi gano yagawadde abantu abaakung’aanidde ku Bulange e Mmengo ku Lwokubiri abaawaddeyo ssente z’okuzimba Amasiro ezaasobye mu bukadde 50 (50,506,700/) ng’ abasinga baggyidde mu bibiina eby’enjawulo.
Katikkiro yasabye abantu ababeera okumpi n’ Amasiro g’e Kasubi beewale okusuulasuula kasasiro munda mu bbugwe kye yagambye nti kyennyamiza nnyo ng’abamu basuulayo obuveera mwe basiba kazambi ekiraga nti tebalina na buvunaanyizibwa bwa kuba na kaabuyonjo mu maka gaabwe!
Omubaka Rose Ssenninde yawaddeyo ensawo za sseminti 30, ab’ekika ky’Ennyonyi endiisa abaakulembeddwamu omutaka Kaliika baawaddeyo 2,000,000/ amakampuni ag’enjawulo okwabadde aba Umoja pharmacy abaawaddeyo 1,000,000/, omwami n’omukyala ba Kabuye, 3,000,000/, Pride Micro finance 5,000,000/ Day light Travel ltd 500,000/ n’abalala.


text:
ABASAWO baffe babadde ki? Lwaki bavudde ku mulimu gwe baasoma era gwe beerayirira okukola ogw’okujjanjaba n’okutaasa obulamu bw’abantu, ate ne babakana n’ogw’okwenoonyeza ensimbi nga bazinoonya bwe bazikiriza n’obulamu bw’abantu?
Bwatyo Dr. Christopher Bingi ow’e Mukono bwe yakoze. Yapakudde omukazi owoolubuto n’amuggya mu ddwaaliro lya Gavumenti e Mukono, n’amukukusa ng’amutwala mu kafunda ke, akalwaliro ke yagambye nti ke kalina obusobozi obusinga ku bw’eddwaaliro lya Gavumenti.
Yagambye nti, abazaalira mu kafunda ke ye yennyini y’abakolako ne bazaala bulungi kyokka nga bamala kusasula olwo ebirala ne biddako.
Laba bannannyini mulwadde (owoolubuto) ensimbi bwe baazitunguzza amannyo ne bazisasula.
Laba dokita bwe yakutte ku ssente ne yeemulula n’abulawo nga owoolubuto amulekedde nnaansi osanga atalina kinene kya nnyo ky’ayinza kukola ng’ebintu bitabuse.
Era laba owoolubuto bwe yayabise nnabaana ng’azaala n’afiira mu mikono gya nnansi nga dokita eyamupakudde mu ddwaaliro lya Gavumenti talabikako!
Dokita ono bamuyita nkerettanyi, anti laba bwe yayoddeyodde omulambo gw’owoolubuto afiiridde mu kafunda ke ate n’agenda agutyebeka mu ddwaaliro lya Gavumenti, mpozzi enziro ey’okulagajjalira omufu agyeggyeko agimettte ab’eddwaaliro lya Gavumenti.
Osanga enkerettanyi za badokita ba Gavumenti eyo y’enkola yaabwe ng’emirambo gy’abo abafiira mu bufunda bwabwe, bagyewonya ne bagenda bagisuula mu mawanika g’amalwaliro aga Gavumenti bo ne beesaanya.
Naye nno weesaanya, mpozzi ng’omubaka wa Palamenti, Betty Bakireke Nambooze akiikirira ekibuga ky’e Mukono tannakulaba.
Dr. Bingi yagudde ku leenya eby’okukukuta n’omulambo gw’omukazi eyafiiridde mu kafunda ke.
Nambooze olwabitegedde n’atakiza enduulu era ne poliisi eyabadde egezaako okumubikkirira ebigambo n’agibikaliza ku matama era kati ali mu mbuga z’amateeka awerennemba na gwa kutta muntu mbu nga tagenderedde!
Era awo Mzee w’alabidde ennaku.
Teebereza oba dokita apakula omulwadde gye yandifunidde obujjanjabi obutuufu, n’amukukusa n’amutwala mu kafunda ke n’amuggyako ssente kyokka n’amuleka awo nnagalaale nga tamujjanjabye olwo n’afa.
Kale oyo bw’aba amuse nga “tagenderedde”, olwo lw’alitta ng’agenderedde luliba lutya? Nedda eno si y’ejja okuba emmaanya y’enkoko!
Ennaku zino abasawo bayitirizza okusiiwuuka empisa, ne kibaggya ne ku kukola emirimu gye baasoma era gye baalayira okukola egy’okutaasa obulamu bw’abantu, ne bafuuka enkerettanyi ezigujubanira ensimbi ne zitta abantu.
Enkerettanyi z’abasawo bwe zitaakolweko n’amaanyi okuzigolola ettumba, obulamu bw’abantu bunaaba butya? Tunadda wa?


text:
Zungulu: Olunaku lw’abakozi
Twongera okuyozaayoza bonna abaafunye emidaali ku lunaku lw’abakozi. Okuva enkola y’okugaba emidaali lweyatandika, bangi abafunye era bangi abajja okufuna. Katusuubire nti tetuubeerabire mangu nga bwekitera okubeera.
Kyetwazuula nti buli mwaka ku lunaku lw’abakozi, abakozi abasinga ‘’tebakyayagala kumanya’’ kubanga abakozesa babafuukira ekyetere.
Abantu babe ba mu wofiisi oba mu butale obasanga beekolera gyabwe nga abamu bajulira olunaku omusolo ogubinikibwa emisaala lwegulikendeera n’okulinda olunaku gav’t lweliteekawo omusaala ogusembayo omukozi gw’alina okufuna.


text:
Bya Tom Gwebayanga
Omukolo gw’omwana ow’emyaka omukaaga, eyakubye muto munne ow’emyaka esatu embaga gwajagalazza ekyalo era y’embaga y’omwaka e Busoga!
Abantu beekuluumuludde okwerolera amajjankunene, agaabadde ku kyalo Namata-Kamwokya mu ggombolola y’e Buyengo mu disitulikiti y’e Jinja ku Ssande,.
“Omuko” Musa Kintu (6) yagenze mu maka ga Alamanzan Gamukibya okwanjulwa ‘kabiite we’ Mwamini Nambi.
Kintu yawerekeddwaako abooluganda abajjuzza loole Fuso ne takisi! Baatuukidde mu mizira ng’engoma bwe zisindogoma era baasaasaanyirizzaawo obukadde nga bubiri!
Kintu ye mwana owokuna owa Ali Batabaire ne Hajira Namulondo ab’e Nakabira- Najjanankumbi mu njegooyeyo z’ekibuga Buyende.
Omukolo guno gwefaanaanyirizzaako enkola y’Ekiyindi n’Abawarabu, abeekwata abawala (oluusi n’abalenzi) nga bakyali bato!
Embuzi gye baatonye ku buko yabadde ya NAADS.
Kintu yaleese ‘amakula’ ga mbuzi kimeeme eyaguliddwa emitwalo 25, aba NAADS gye baali batonedde omulimi omu, wamu n’embuzi endala ya mitwalo 8!
Mu bbaasa mwabaddemu emitwalo 20, enkoko empanga 4, omwenge n’ebirabo ebirala.
Buli ludda lw’abadde n’aboogezi abawaanyisiganyizza ebigambo n’obubaka omw’abadde okubuuzaganya Ebika , ebitaakwataganye era we byaggweeredde nga bakkiriziganyizza abaana baafumbiriganwe, olwo engoma z’abasamize ne zisaanikira ekitundu!
Omukolo gwabaddeko n'abakulembeze b'ekitundu okwabadde ne ssentebe wa LC1, Haaraj Sempala!
ENGERI GYE BYAJJAMU
Okusinziira ku bazadde b’abaana, abaana bombi baliko bye baafaanaganya nga baakazaalibwa kuba baazaalibwa n’amannyo abiri abiri ku luba lwa wansi!
Abantu nga bazina ku mukolo gw’okugatta abagole e Jinja.
Kintu yazaalibwa nga 13 September 2011. Kitaawe Batabaire anyumya:
“Tw’ewuunya okumulabamu amannyo amakulu abiri, waayita mbale nnyina n’aloota ng’eriyo omuntu amutegeeza nti omwana w’alituusiza emyaka 3 aliba afunye omukyala, erinnya lye Nambi, nti alizaalibwa mu maserengeta ga Busoga mu disitulikiti y’e Jinja, wabula nti yali tannazaalibwa!
Kintu bwe yatandika okwogera, yatandika okwekola obusolo, ng’ayogera n’okubuuza ebintu eby’ekikulu, n’ebyo by’atalabangako!
Omusamize mu June ye yatutegeza nga Kintu bw’afunye omukazi, nti ye Nambi naye nga , tetumanyi gy’ali.
Omusamize y’omu ye yatutegeeza nti muka Kintu ali ku kyalo Namata-Kamwokya,” taata wa Kintu bw’agamba.
E Buyengo baagendera ku ndagiriro y’omusamize ne batuuka mu maka ga Alamanzani Gamukibya ne beeyanjula, nga Nambi wa myezi esatu.
Buli ludda lwayogera eby’afaayo by’abaana okuli okuzaalibwa n’amannyo abiri, ebikuuno n’ebirooto nga bifaanagana olwo emizira n’enduulu ne bisaanikira ekitundu era ne bategeka omukolo guno.
NAMBI LWE YAZAALIBWA YAYOGERA!
Taata wa Nambi, Alamanzani Gamukibya, agamba nti muwala we lwe yazaalibwa, yakukkulumira Katonda olw’okumutikka omugugu gw’omwana nnamba munaana wabula nti ku olwo Nambi yayasamya akamwa n’agamba nti, ”Totya, azaaliddwa nze Nambi, muka Kintu, atambula n’emmaali mu ngalo. Totya, kuba buli kizibu ky’olina kijja kuggwa.”
Abasamize be baakoze omukolo ogugatta abagole!
“Buli omu n’omuzaalisa twekanga okuwulira bbebi ayogera! N’okussa ku kagaali nga mmuggya mu ddwaaliro nnali ntidde, wabula ebyembi teyaddamu kwogera,” Gamukibya bw’agamba.
Ayongerako: Okumanya Nambi yali mwana wa mikisa, oluvannyuma lw’ennaku bbiri, nnafuna essimu ng’empita ng’ende nsawule, ng’enda okudda eka ng’emitwalo 20 be ddu gindi mu nsawo!
Mu mwezi gumu ogwasooka, nnagula amabaati 30 ag’ennyumba eyali ennemeredde ate mu mwezi gwokuna ne ngula bodaboda kwe ntambulira.
Mu November, abagenyi baatuuka nga bagamba nti balina mutabani waabwe, Kintu, empewo z’Ekika gwe zaayolese Nambi nti ye mukyala we era ne basaba bategeke olunaku lw’okwanjula.”
Omwogezi w’oludda lwa Kintu, Mugweri Nsekodhabalamu ow’e Nakabira, yagambye nti omukolo n’emisoso gyonna by’awemmense obukadde bubiri.
Abantu baanuuse ensingo ‘ng’abagole’ beeriisa omuceere nga babaleze, eky’akubizza abalabi emizira.
Nsekodahabalamu yagambye nti omukolo guno gwabadde gwa kutuukiriza biragiro bya misambwa naye ng’obufumbo obutongole bw’akubaawo mu 2025, ng’omuwala atuusizza emyaka 19.
Ssentebe w’e Kamwokya, Hajraz Sempala yagambye: Nnali mpeddemu amaanyi bbebi agenda kufumbizibwa wabula bye ndabye bindaze nti tewali taabu, emikolo gigende mu maaso, kuno kubadde kumala mukolo.
Akulira abasamize mu Busoga, Mandwa Kagulu Nabiryo yagambye nti, “Empewo bw’esiima omuntu temuta, era agezaako okuziimuula by’egamba afuna obuzibu. Edda, abasajja baasibanga obukomo ku mikono gy’abawala ne babawasa nga bakuze, era ekyo sikirabamu Sitaani.”
Geofrey Namukoye, Maneja wa kkampuni ya Uganda Development Services (UDS) yagambye nti yadde mulimu ebyobuwangwa, emabega alabayo olukwe lw’okufumbiza abaana bano nga tebanneetuuka.
Efulansi Mpandi, ng’ono y’amyuka ssentebe wa LC3 e Kagulu mu Buyende agamba nti okufumbiza obuwala obutanneetuuka kususse, okusingira ddala mu bitundu ebyetoolodde ennyanja kuba abaayo tebafa ku kuweerera baana.
Akulira ensonga z’amaka n’abaana ku CPS e Kamuli, Richard Kagoda agamba nti disitulikiti y’e Kamuli ne Buyende ze zisibukamu okufumbiza abaana n’okubakaka akaboozi nga tebanneetuuka.
Okusinzirira ku lipoota y’akulira ebyenjigiriza eya 2013, abaana 25,000 be baava mu masomero ne babulira mu byalo ng’abasinga baali bawala nga kigambibwa nti baagenda kutokoseza basajja matooke.
Omukazi mu South Afrika eyawasa omulenzi ow’emyaka 7 omwaka oguwedde.
NAMBI NE KINTU
Abaganda bakkiriza nti olulyo lwabwe olw’Obwakabaka lutandikira ku Kintu eyalina mukyala we Nambi.
Kati Kintu bw’azaalibwa e Najjanankumbi mu Buyende, Nambi n’azaalibwa e Kamwokya mu Jinja biba bisesa!
MU NSI YONNA
OKUWASA oba okufumbiza abaana abato kibunye mu nsi yonna. Mu Mawanga ga Buwarabu naddala e Yemen ne Afghanistan, abawala babafumbiza ne bwe baba ba myaka munaana. Mu Afrika, omuze guno gusinga mu Ethiopia!
Mu Buyindi, okufumbiza abaana abato kimenya mateeka, wabula okusinziira ku kunoonyereza okwakolebwa olupapula lw’e Bungereza olwa Daily Mail mu June wa 2011, abaana abato babawasa oba okubafumbiza ekiro mu ttumbi!
Ebyafaayo biraga nti Marie Antionette eyali muka Kabaka wa Bufalansa Louis XVI yamuwasa wa myaka 15 mu 1770.
Kyokka likodi eriwo ya muwala mu Yemen eyafumbizibwa ku myaka 10 era ng’ali mu ddya w’osomera bino.
Rifca Stanescu (23) kati ye jjajja asinga obuto bwe yafuna omuzzukulu! Ye yazaalira ku myaka 12!